title: Tiedekritiikki

text: Ilkka Niiniluoto esittää artikkelissaan "Onko tieteellis-tekninen kehitys hallittavissa?", että tieteen kritiikkiä ”Rousseausta Spengleriin” tarvitaan tieteellisen toiminnan päämäärien eettiseen pohdintaan ja tasapainottamaan tieteellisen optimismin ajattelumaailmaa. Niiniluoto on huolissaan myös perustutkimuksen ja teknologian sekä talouselämän liian läheisistä yhteyksistä, sillä nämä vaarantavat tieteelliseen maailmankuvaan tarvittavan tiedon tuottamista. Veronica Stolte-Heiskanen puolestaan pitää tämän seurauksena sitä, että tiede väistämättä joutuu myös yhteiskunnallisten arvoristiriitojen osapuoleksi.


title: Tiedekritiikki

text: Lars Hertzberg esittää artikkelissaan "Tieteen arvovalta ja ihmisten ammatit", että yksipuolinen tieteellinen maailmankuva – tieteisusko – johtaa kulttuuriseen anemiaan, koska se yksipuolistaa käsityksen tiedosta tosiasioiden tutkimukseksi ja asettaa tieteellisen tutkimuksen kaiken tietämisen huipentumaksi. Hertzbergin mukaan tällaisen tietokäsityksen ulkopuolelle jää paljon erilaista käytännön elämään liittyvää tärkeää ei-tieteellistä tietoa, jota ei voida sovittaa tosiasiatiedon muotoon, kuten käytännön taidot, moraali ja tunneäly. Myös Reijo Wileniuksen mukaan tieteen hallitsevuus on johtanut kasvatuksessa ihmisen tiedollisen puolen voimistumiseen emotionaalisen ja eettisen puolen kustannuksella. Kehityspsykologisesta näkökulmasta tekniikan negatiivisia seurauksia käsittelee myös Juhani Pietarinen. Hänen mukaansa vaarana on ihmissuhteiden välineellistyminen, ihmisten kaupallinen ohjailu tekniikan keinoin ja ihmiskäsityksen muuttuminen epäempaattiseksi.


title: Tiedekritiikki

text: Hertzbergin mukaan yksipuolinen tietokäsitys ei ota huomioon tosiasioita tutkivien tieteiden eroja ja luo harhaanjohtavan yleistävän käsityksen tieteellisyydestä.


title: Tiedekritiikki

text: Samaa aihetta käsittelee myös Aulis Aarnio artikkelissaan "Pitäisikö filosofienkin vaieta?" Hän vastustaa tieteen korottamista absoluuttiseen asemaan ja myös näkemystä, jonka mukaan olisi olemassa tieteellinen menetelmä, joka tuottaa ainoita ja oikeita tuloksia. Aarnion mukaan tiede on nähtävä näkökulmasidonnaisena ja inhimillisenä toimintana.


title: Tiedekritiikki

text: Kasvatustieteen professori Tapio Puolimatka tarkastelee ”tieteen myyttiä” teoksessaan "Usko, tieto ja myytit" ja siteeraa sellaisia tutkijoita kuin Jacques Ellul, Mary Midgley, Nicholas Rescher, Theodore Roszak ja Leo Sestov. Puolimatkan mukaan tieteen myytti toimii edistyksen myytin pohjana ja tarkoittaa näkemystä, jonka mukaan ainoastaan tiede voi ratkaista nyt tai viimeistään tulevaisuudessa ihmisen kaikki ongelmat. Tieteen myytti sisältää myös objektiivisuuden myytin, jolla tarkoitetaan vääristynyttä käsitystä, että tieteessä olisi mahdollista saavuttaa ei-inhimillinen objektiivisen tarkkailijan asema. Puolimatkan mukaan kyseessä on uskonnon kaltainen aatejärjestelmä, joka on ylittänyt tieteellisyyden rajat ja tämän vuoksi vääristää tieteen mahdollisuudet absoluuttisiksi. Tiede ei kuitenkaan kykene vastaamaan kaikkiin kysymyksiin.


title: Tiedekritiikki

text: Vakiintuneita tieteeseen liitettyjä käsityksiä ravisteli fyysikko K. V. Laurikainen teoksessaan "Tieteen giljotiini". Hän arvostelee erityisesti ajatuksia tieteellisen maailmankuvan rationaalisuudesta ja objektiivisuudesta ja perustaa väitteensä muun muassa Niels Bohrin ja Wolfgang Paulin hiukkasfysiikan tutkimuksiin eli niin sanottuun Kööpenhaminan tulkintaan. Laurikaisen mukaan objektiivisuus ja rationaalisuus tieteellisyyden arviointiperusteina ei voi enää toimia, koska hiukkasfysiikassa on osoitettu, ettei sen ilmiöitä voida selittää rationaalisesti. Kausaalisuhteiden sijasta hiukkasfysiikassa voidaan puhua vain todennäköisyyksistä ja samalla voidaan puhua fysikaalisten ilmiöiden irrationaalisuudesta ja indeterminismistä. Tämä osoittaa hänen mukaansa, ettei tutkimuskohde ole rationaalisesti eikä objektiivisesti kuvattavissa. Laurikainen puolustaa näkemystään myös sillä, ettei hiukkasfysiikan tutkimuksissa voida unohtaa mittalaitteston ja tutkijan vaikutusta tuloksiin. Hänen mukaansa tutkimus on käsitettävä tutkijan ja tutkimuksen kohteen vuorovaikutukseksi ja objektiivisuus voidaan ymmärtää korkeintaan intersubjektiivisuutena. Laurikainen kannattaa komplementäärisyysajatusta, jonka mukaan todellisuutta voidaan lähestyä tieteen ja sisäisen äänen, kuten uskonnon näkökulmista, jotka yhdessä täydentävät toisiaan.


title: Tiedekritiikki

text: Uskonnolliset fundamentalistit ajattelevat, että uskonnollisia vakaumuksia tulee koetella ja tukea tieteellisen todistusaineiston avulla. Luomisoppi, jonka mukaan Raamatun kertomus kaikkeuden luomisesta ja elämän syntymisestä on tosi ja että siksi kemiallinen evoluutio ja evoluutioteoria ovat epätosia, on esimerkki uskonnollisesta fundamentalismista. Luomisopin kannattajat tulkitsevat Ensimmäisen Mooseksen kirjan sisältämän luomiskertomuksen kokemusperäisesti koeteltavana selityksenä ja etsivät todistusaineistoa elämän kehityksen kehitysopillista selitystä vastaan.


title: Tiedekritiikki

text: Älykäs suunnittelu väittää: ”tietyt kaikkeuden ja elollisten olentojen ominaisuudet ovat parhaiten selitettävissä älyllisellä syyllä, eivät ohjaamattomalla tapahtumasarjalla, kuten luonnonvalinnalla”. Sen keskeisimmät edustajat, jotka kaikki ovat yhteydessä yhdysvaltalaiseen Discovery Instituteen, ovat sitä mieltä, että suunnittelija on Jumala. Älykkään suunnittelun kannattajat väittävät, että kyseessä on tieteellinen teoria, ja he pyrkivät myös määrittelemään tieteellisen menetelmän perustavalla tavalla uudelleen niin, että se hyväksyisi myös yliluonnolliset selitykset.


title: Tiedekritiikki

text: Tieteen etiikka käsittelee tieteeseen liittyviä eettisiä kysymyksiä. Tutkimuksessa esiintyy tahallisia ja tahattomia väärinkäytöksiä. Professori Henry H. Bauer mainitsee tahallisista väärinkäytöksistä esimerkkeinä tutkimustulosten väärentämisen ja muuntelun, kopioimisen, luvattoman levittämisen ja petokset. Väärinkäytöksiin voivat kannustaa taloudelliset edut, maineen kalastaminen ja kilpailu.


title: Tiedekritiikki

text: Tieteellisissä julkaisuissa ja oppikirjoissa on usein lukuisia virheitä ja puutteita, mikä aiheuttaa ongelmia muun muassa tieteen kansantajuistamisessa.


title: Tiedekritiikki

text: Koe-eläinten käyttö tieteellisissä tutkimuksissa on eettinen ongelma. Toinen runsaasti huomiota saanut eettinen ongelma liittyy geenitutkimukseen ja sen tulosten soveltamiseen. Sotateollisuus ja siihen liittyvä tutkimus on lähtökohtaisesti eettisesti ongelmallista. Osa tutkimuksesta ja sen tuloksista päätyy kuitenkin lopulta myös siviilikäyttöön.


title: Tiedekritiikki

text: OECD-maissa suurin osa tieteellisestä tutkimuksesta on yksityisten yritysten toimintaa. Tällaisen tutkimustiedon kohdalla ei toteudu tieteelliselle tutkimukselle asetettu julkisuusperiaate, jonka mukaan kaiken tieteellisen tiedon tulisi olla julkisen arvioinnin kohteena. Suomessa yritysten rahoitus on johtanut huoliin tieteellisen tutkimuksen vapaudesta ja itsenäisyydestä. Julkisen rahoituksen alueella puolestaan on ainakin kansalaismielipiteessä törmätty nollatutkimusongelmaan.


title: Tiedekritiikki

text: Romantiikan ajan runoilijat tarkastelivat tieteen ja teknologian synnyttämiä yhteiskunnallisia ongelmia jo 1800-luvun alun Englannissa ja halusivat vapauttaa ihmisen tekniikan vallasta. Myöhemmin erityisesti tieteiskirjallisuus on kuvannut tulevaisuuden yhteiskuntia, joissa ihmisiä hallitaan tieteen ja tekniikan keinoin – mainittakoon Aldous Huxleyn romaani "Uljas uusi maailma" ja George Orwellin "Vuonna 1984".


title: Tiedekritiikki

text: Tieteen uhkakuvat ovat vaikuttaneet myös elokuviin. Postapokalyptisen elokuvan aiheena on usein ihmisen omalla toiminnallaan aiheuttaman katastrofin jälkeinen tulevaisuus. 1980-luvulla genreä hallitsi ydinsodan jälkeinen tulevaisuus esimerkiksi elokuvissa "Mad Max 2 – asfalttisoturi", "Viimeinen taistelu" ja "Pako New Yorkista". 2000-luvulla virukset ja sairaudet otettiin näiden elokuvien uudeksi teemaksi muun muassa elokuvissa "Resident Evil" ja "28 päivää myöhemmin". Tieteen kritisointia on esiintynyt myös elokuvissa "Ihmisen pojat" ja "Invasion – Tunkeutujat".


title: Tiedekritiikki

text: Ilkka Niiniluoto on esittänyt, että Alan Sokalin käynnistämässä "tieteiden sodan" tiedekritiikissä ja tieteen puolustamisessa on kyse tieteen ja antitieteen välisestä kamppailusta, jolla on pitkät perinteet. John Passmore löytää tieteenvastaisia näkemykssiä myös sellaisilta kirjailijoilta kuin Jonathan Swift, William Blake, J. W. von Goethe, Mary Shelley ja Søren Kierkegaard. Richard Bernstein puolestaan on arvostellut artikkelissaan "Raivo järkeä vastaan" filosofeja Friedrich Nietzsche, Martin Heidegger, Theodor Adorno ja Jacques Derrida. Arvostelijoiden mukaan postmodernististen, relativististen ja konstruktivististen filosofien näkemykset ovat osa antitieteen ohjelmaa.


title: Tiedekritiikki

text: Filosofi Elizabeth Lloyd on kyseenalaistanut tämän tulkinnan, koska hänen mukaansa tieteenkriitikoiden yrityksenä ei ole tieteen häpäisy vaan sen ”demystifiointi”: on haluttu näyttää, ettei tieteen arki vastaa sitä ihannetta, jonka filosofit ja sosiologit ovat aiemmin asettaneet. Suomen akatemian tutkija Kalle Michelsen huomauttaa lisäksi, että tiede on liian arvokas asia jätettäväksi uuden – ja vielä nuoren – konstruktivistisen tiede- ja teknologiatutkimuksen ulkopuolelle.


title: Tiedekritiikki

text: Suomessa muun muassa Ilkka Niiniluoto on arvostellut erilaisia relativistisia, konstruktivistisia ja postmodernistisia ”tieteenvastaisia” käsityksiä muun muassa kirjoituskokoelmassaan "Totuuden rakastaminen".


title: Tiedekritiikki

text: Republikaanien kannattajista Yhdysvalloissa monet epäilevat ilmastonmuutosta, kieltävät evoluution ja vastustavat kantasolututkimusta. Republikaanien kannattajista 58 % ja demokraattien kannattajista 41 % uskoi Jumalan luoneen ihmiset alle 10 000 vuotta sitten.


title: Tiedekritiikki

text: Tieteenhistorioitsija Michael Shermerin mukaan yhdysvaltalaiset vasemmistolaiset sortuvat usein kognitiiviseen kreationismiin – uskomukseen, että evoluutio ei voisi selittää ihmisen psykologiaa vaikka se selittää ihmiskehon piirteitä.


title: Tiedekritiikki

text: Myös termiä sosiaalinen kreationismi käytetään siitä muun muassa marxilaisilla yleisestä uskomuksesta, että ihmisten arvot, persoonallisuudet ja instituutiot olisivat yksinomaan sosiaalisesti muotoutuneita.


title: Tiedekritiikki

text: Väite, että mielemme olisi lähes täysin kulttuurin tuotetta, on psykologi Steven Pinkerin mukaan eräiden vasemmistoälykköjen mantra. Nämä hyökkäsivät evoluutiopsykologiaa vastaan 1980- ja 1990-luvuilla, esimerkiksi amerikkalaisen äärivasemmiston "Science for People" kiisti sen nykyään kiistattoman ajatuksen, että ihmisen ajatustoiminta ja käyttäytyminen ovat ainakin osittain evoluution tuotetta.


title: Tiedekritiikki

text: Feministisen tiedekritiikin mukaan tieteelliset teoriat ylläpitävät ja sisältävät sukupuoleen liittyviä ennakkoluuloja ja -käsityksiä ja ovat tämän vuoksi virheellisiä. Tällaisia käsityksiä ovat esittäneet mm. R. Bleier teoksessaan "Science and gender: A critique of biology and its theories on women" (1984) ja Evelyn Fox Keller teoksessaan "Reflections on Science and Gender" (1985). Kritiikin mukaan tieteen edistyminen kärsii yksipuolisen maskuliinisesta teorianmuodostuksesta – kuten hierarkkisten kausaalijärjestelmien suosimisesta – ja naisten epätasa-arvoisesta kohtelusta ja sivuuttamisesta tiedeyhteisössä. Lisäksi feministisen kritiikin mukaan tieteellisten teorioiden soveltaminen ei ota huomioon heidän etujaan, eikä käsittele sukupuolikysymystä tieteellisesti hyväksyttävällä tavalla. Lisäksi feministisen kritiikin mukaan sukupuoliseen syrjintään liittyvien tieteellisten teorioiden konfirmoimisessa käytetään apuna narratiivisia ja retorisia keinoja, sillä teoriat yksin ovat empiirisesti alideterminoituja. Feministiset kriitikot puhuvat myös legitiimeistä ennakkokäsityksistä, jotka mahdollistavat tieteellisen toiminnan ja jotka eivät ole suoranaisesti virheellisiä. Näiden mukaan tärkeää olisi estää hallitsevien ennakkokäsitysten muodostuminen, jolloin erilaiset ennakkokäsitykset voivat toimia tieto-opillisina resursseina ja tuoda maailmasta esiin sen eri puolia. Tämä liittää feministisen tiedekritiikin postmoderniin tiedekritiikkiin, jossa vastustetaan "hallitsevia kertomuksia".


title: Tiedekritiikki

text: Tiedetoimittajien Alex Berezowin ja Hank Campbellin mukaan yhdysvaltalaiset vasemmistolaiset uskovat usein, että ”luonnolliset asiat ovat hyviä ja luonnottomat huonoja”. Heidän identiteetilleen on usein olennaista kannattaa luomua ja vastustaa geenimuuntelua, vaikka ihmiskunta on harjoittanut geenimuuntelua jo 10 000 vuotta jalostamalla.


title: Tiedekritiikki

text: Syväekologi Jouko Kämäräinen kirjoitti vuonna 2012 Voima-lehden artikkelissa, että tiede on fundamentalistinen uskonto ja professorit Esko Valtaoja ja Kari Enqvist ovat julistautuneet tiedepapeiksi: ”Entäpä jos ihminen saa lopullisen tietonsa maailmasta intuitiivisesti ja dynaamisessa vuorovaikutuksessa elävän luonnon kanssa, ilman uskonnotonta ja meritokraattista hiukkaskiihdytintä.” Kämäräisen mukaan ”ympäristökeskustelua viedään kuin märkää rättiä rationaalisen ajattelun ehdoilla”.


title: Syytinki

text: Syytinki eli kiinteistöeläke on kiinteistön kaupan yhteydessä toteutettu sopimus asumisoikeudesta. Syytinki takaa myyjälle oikeuden jäädä asumaan tilalle. Yleinen on sellainen sopimus, jolla maatilan omistaja luovuttaa tilan lapselleen ja tämän puolisolle, ja pidättää itselleen ja puolisolleen elinaikaisen elatuksen eläkkeenä kiinteistöstä.


title: Syytinki

text: Syytinki on suomenruotsiksi "sytning" ja riikinruotsiksi "undantag".


title: Syytinki

text: Syytinkisopimuksella myyjälle tai myyjille määritetään yleensä heidän elinikänsä kestävä asumisoikeus jollakin osaa kiinteistöä. Syytinki voi olla myös määräaikainen, ja siihen saattaa liittyä myös muita suoritteita, esimerkiksi asunnon sähkö ja lämpö, ruokailuja tai palveluita.


title: Syytinki

text: Syytinki on ollut maatalouden perinteinen eläkemuoto. Sopimalla syytingistä luopuja on osaltaan voinut rahoittaa tilakauppaa esimerkiksi sukupolvenvaihdostilanteessa antamalla lapselleen lainan, jota tämä maksaa takaisin eläkkeen muodossa. Kauppahinta maksetaan yleensä osaksi rahana, osaksi eläkkeenä. Toisaalta hän on samalla varmistanut itselleen asumisturvan ja ehkä elannonkin vanhuudenpäivien varalle. Perinteisessä maatalousyhteisössä vanhemmat ovat jääneet syytingin turvin tilalle asumaan ja työskentelemään. Tilan ostajalle syytinki on tietynlainen riski, sillä syytinginsaajan elinajasta riippuu, kuinka kauan eläkettä tulee suorittaa.


title: Syytinki

text: Syytinkikauppa on yleensä alihintainen maatilan luovutus ja nimenomaan alihintaiseksi tarkoitettu. Kaupalla tilan omistavat vanhemmat luovuttavat tilan yhdelle lapselleen jo elinaikanaan. Kauppahinnan rahana maksettava osuus menee tavallisesti ostajan sisaruksille, joille sen katsotaan olevan perittävältä saatua ennakkoperintöä. Järjestelyyn saattaa liittyä muiden sisarusten perinnöstä luopuminen osittain tai kokonaan. Tällöin kauppahinta on samalla lakiosan vastike. Kun sukupolvenvaihdos tapahtuu molempien vanhempien elinaikana, ei tila joudu perikunnan haltuun, mikä olisi huolestuttava tilanne tilanpidon jatkuvuuden kannalta.


title: Syytinki

text: Syytingin tarkoituksena on säilyttää maatila suvun hallussa. Usein sovitaan, että syytinki nousee kaksin-, jopa kolminkertaiseksi, jos tila siirtyy vieraalle. Tilaa on myös vaikea hyötymistarkoituksessa myydä, sillä vieras ei mielellään osta syytinkirasitteista tilaa. Toisinaan syytinkisopimukseen liitetään ehto, että osa kauppahinnasta on luovutettava syytinkiläiselle, jos tilan ostaja myy sen syytinkiaikana edelleen. Vieraan kanssa solmittu syytinkisopimus on harvinainen, sillä vanhemmat haluavat siirtää tilan lapselleen.


title: Syytinki

text: Suomessa syytinkijärjestelmä on ollut kehittynein Länsi-Suomen peltoviljelyalueilla mutta lähes tuntematon Savossa ja Etelä-Karjalassa, eli vanhoilla kaskiviljelyalueilla. Syytingin käyttö ja ehdot poikkesivat alueittain, ja syytingin käyttö saattoi olla jopa rituaalinomaista. Vielä 1970-luvun loppupuoliskolla 60–80 prosenttiin sukupolvenvaihdoskaupoista liittyi syytinkiehto, ja syytinkiä käytetään yhä nykyisinkin maaseudun sukupolvenvaihdostilanteissa.


title: Syytinki

text:
Ensimmäinen maininta syytinkisopimuksesta Suomessa on vuodelta 1319, kun Vesunnin kartanon omistajat Paulus ja hänen vaimonsa Melutha luovuttivat tilan Gunnarille syytinkiä vastaan.
Syytinki on ollut laajalti käytössä myös muissa Pohjoismaissa. Saksalaisilla talonpojilla oli myös vastaava järjestely, "der Altenteil".


title: Yleisurheilu kesäolympialaisissa 1906

text: Vuoden 1906 välikisoissa Ateenassa järjestettiin yleisurheilussa 21 kilpailutapahtumaa, kaikki miehille.


title: Tähtikuonokontiainen

text: Tähtikuonokontiainen eli tähtikuonomaamyyrä ("Condylura cristata") on pohjoisamerikkalainen pieni kontiaisten eli maamyyrien heimoon kuuluva nisäkäs. Lajia esiintyy Itä-Kanadassa ja Yhdysvaltojen koillisosissa.


title: Tähtikuonokontiainen

text: Tähtikuonokontiainen elää kosteilla alankoseuduilla syöden pieniä selkärangattomia, vesihyönteisiä, matoja ja nilviäisiä. Se on hyvä uimari ja voi etsiäkin ruokansa jokien ja lampien pohjasta. Kuten muutkin kontiaiset, tämäkin kaivaa matalia tunneleita ruuankeruuta varten. Usein nämä tunnelit johtavat veden alle. Se on aktiivinen sekä päivällä että yöllä. Tähtikuonokontiainen pysyttelee aktiivisena talvella, jolloin sen on havaittu kaivavan tunneleita lumen läpi ja uivan jään peittämissä joissa. Lajin sosiaalisesta käyttäytymisestä ei tiedetä paljoakaan, mutta sen arvellaan elävän yhdyskunnissa.


title: Tähtikuonokontiainen

text: Tähtikuonokontiaisella on paksu, lähes musta, ruskea vettähylkivä turkki ja pitkä, paksu häntä, joka ilmeisesti toimii rasvavarastona kevään lisääntymiskautta varten. Aikuiset ovat 15–20 cm pitkiä, painavat 55 grammaa ja niillä on 44 hammasta. Lajin huomattavin piirre on sen kuonon päässä 22 kehässä olevaa liikkuvaa, vaaleanpunaista tuntosarvea. Näitä se käyttää ruuan tunnistamiseen koskettamalla.


title: Tähtikuonokontiainen

text: Tähtikuonokontiainen lisääntyy myöhään talvella tai aikaisin keväällä ja naaras synnyttää myöhään keväällä tai aikaisin syksyllä poikueen, johon kuuluu yleensä 4–5 poikasta.


title: Tähtikuonokontiainen

text: Lajin luontaisiin vihollisiin kuuluu amerikanhiirihaukka, amerikanhuuhkaja, useita haisunäätälajeja, näätäeläimiä ja jopa isoja kaloja.


title: Clear Air Turbulence

text: Clear Air Turbulence on Ian Gillan Bandin levy vuodelta 1977. Ian Gillan ei ollut tyytyväinen alkuperäiseen miksaukseen ja niinpä levy miksattiin uudestaan. Alkuperäiset versiot julkaistiin 1997 nimellä "The Rockfield Mixes".


title: Clear Air Turbulence

text: Kaikki kappaleet kirjoittanut Ian Gillan Band.


title: Transformers: The Game

text: Transformers: The Game on Traveller's Talesin kehittämä kolmannen persoonan ammuntapeli. Se perustuu elokuvaan "Transformers". Peli on julkaistu vuonna PlayStation 2, PlayStation 3, PlayStation Portable, Wii, Xbox 360 ja Windows -alustoille.


title: Transformers: The Game

text: Pelissä voi valita kaksi päätehtävää, joko suojella maapalloa Autoboteilla tai tuhota se Decepticoneilla.


title: Transformers: The Game

text: PlayStation 3, Xbox 360 ja Windows -versioissa pelattavuus on samankaltainen. Tiettyjen tehtävien suorituksista pelin aikana avautuu bonus materiaalia, kuten kuvia sarjakuvista ja elokuvasta. Mukana on myös Optimus Primen ja Megatronin The Transformers -animaatiosarjan versiot bonuksena, sekä Jazzin, Starscreamin ja Optimus Primen alkuperäiset väritykset elokuvaversion muotoihin.


title: Transformers: The Game

text: Wii poikkeaa muista konsolipeleistä, sillä se käyttää hyväkseen erilaisia ohjausjärjestelmää liikkeiden ja hyökkäysten tekemiseen. Molempien käsien ohjauksen avulla pelaaja voi hakata jäljiteltyjä hyökkäyksiä tai heittämiä kohteita. Pelattavien hahmojen määrä on kuitenkin sama kaikkien muiden paitsi Nintendo DS:n ja PlayStation Portablen kanssa.


title: Transformers: The Game

text: PlayStation 2 ei poikkea juurikaan muiden pelialustoiden versioista, mutta sen grafiikka on hieman huonompi. Myös hahmot kuten Optimus Prime on alkuperäisen ja Robo-Vision versiona, sekä Megatron on The Transformers sarjan näköinen. Jazz ja Starscream ovat samoja kuten elokuvassa, mutta heidän värityksensä on alkuperäisen sarjan mukaiset.


title: Transformers: The Game

text: PlayStation Portable poikkeaa hyvin paljon muiden pelikoneiden versioista. Toisin kuin muissa voi valita kaksi eri tarinaa, kun taas PSP:ssä on vain yksi juoni Autobottien ja Decepticonien varalle. Pelissä voi kuitenkin valita eniten pelattavia hahmoja, joita on yhteensä 20 kappaletta.


title: Ytyk-Kjujol

text: Ytyk-Kjujol () tai Ytyk-Küöl () on Tattan naslegin (kunnan) keskuskylä ja Tattan ulusin (piirin) hallinnollinen keskus Sahan tasavallassa. Se sijaitsee Tattajoen varrella piirin keskiosassa, 255 kilometriä tasavallan pääkaupungista Jakutskista länteen.


title: Ytyk-Kjujol

text: Ytyk-Kjujolissa on kulttuuritalo, teatteri, ala- ja yläkoulu sekä musiikkikoulu. Kylässä toimii myös liha- ja maitokombinaatti.


title: Ytyk-Kjujol

text: Asukasluvun kehitys:


title: Ytyk-Kjujol

text: Toukokuussa 2007 kylä kärsi pahoin Tattajoen tulviessa. Tulvavesi kasteli 873 taloa ja yli 3 000 ihmistä täytyi evakuoida.


title: Citroën DS

text: Citroën DS on ranskalaisen Citroënin vuosina 1955–1975 valmistama ylemmän keskiluokan auto, joka sai vuonna 1955 mallinimen DS 19, jossa DS lausutaan samoin kuin "déesse" (/de.ɛs/, 'jumalatar'). Sitä valmistettiin myös farmarina ja kaksiovisena avomallina. Ensiesittely tapahtui keskentekoisena Pariisin autonäyttelyssä 1955 suunniteltua aiemmin, sillä siitä oli livahtanut julkisuuteen testiradalla otettuja valokuvia.


title: Citroën DS

text: Citroën DS19 oli muotoilultaan hyvin futuristinen ja sisälsi monia ergonomisia yksityiskohtia ja teknologisia uutuuksia, kuten kaasu-nestejousituksen. Myös ohjaustehostin ja jarrut oli kytketty keskushydrauliikkaan. Jarrupolkimen tilalla oli kuminen nappula. Kytkinpoljintakaan ei autossa ollut, vaan siinä oli automaattikytkin ja hydraulinen vaihteensiirto. Syyskuussa 1967 lisävarusteeksi sai valita ohjauksen mukaan kääntyvät kaukovalot (vakiona Pallas-mallissa). Alustan jousitus säätyi kuorman mukaan.


title: Citroën DS

text: Korin kehikko on terästä, ja muotopellit on kiinnitetty siihen pultein. Ohjauspyörä on yksipuolainen, teräslevypyörät ovat kiinni yhdellä itselukittuvalla mutterilla. Keulan muotoon ja etupuskuriin tehtiin muutoksia 1963.


title: Citroën DS

text: Auton ulkoasun muotoili Flaminio Bertoni. Siinä oli kaasu-nestejousitus ja hydraulisesti avustettuja toimintoja. Viimeinen auto valmistui huhtikuussa 1975.


title: Citroën DS

text: Autolla oli Suomessa lempinimi "iso kissa".


title: Citroën DS

text: DS-malli oli teknisesti hyvin monitmutkainen, ja siksi siitä suunniteltiin yksinkertaisempi versio, joka sai nimeksi ID 19 eli Idée ('ajatus'). Siinä ei ollut ohjaustehostinta. Eroja ei juuri näy ulospäin. Malli tuli myyntiin 1957, mutta mallinimi muuttui vuosikymmenen vaihteessa muotoon DSpécial ja DSuper. Alkuperäinen DS pysyi koko tuotantoajan, lähes 20 vuotta, samana.


title: Citroën DS

text: Ensimmäiset neljä DS:ää tulivat Suomeen vasta 29. heinäkuuta 1956, sillä sen kysyntä oli maailmalla niin suurta. Se oli käytössä myös rallissa. Pauli Toivonen voitti DS:llä vuonna 1962 Suomen rallin ja Rallin SM-sarjan sekä vuonna 1966 Monte Carlo -rallin.


title: Sotajumala

text: Sotajumala oli suomalainen, suomenkielistä death metalia soittava yhtye, joka perustettiin vuonna 1998. Yhtye ilmoitti 31.12.2016 Facebook-sivuillaan lopettavansa toimintansa. Yhtye soitti viimeisen hautajaiskeikkansa kotikaupungissaan Jyväskylän Lutakossa 13.5.2017. Yhtyeen solisti Mynni Luukkainen sanoi, että keikka oli ensimmäinen kerta, kun Sotajumala esiintyi loppuunmyydylle Lutakolle.


title: Sotajumala

text: "Sotajumala" perustettiin vuonna 1998. Yhtye koki jonkin verran miehistönvaihdoksia, joskin bändin kokoonpano säilyi vuodesta 2004 lopettamiseen asti samana. Sotajumala soitti suomenkielistä death metallia, sekä sotametallia, jonka sanoitukset kertovat sodasta. Yhtye sai levytyssopimuksen ensimmäisen, bändin nimeä kantavan, demon jälkeen Woodcut Recordsilta, jonka nimissä he tekivät yhden MCD:n, kaksi pitkäsoittoa sekä yhden split-julkaisun Torture Killerin kanssa. Viimeiseksi jääneen albuminsa yhtye julkaisi oman Sotajumala-Yhtiöt Oy:n kautta.


title: Sotajumala

text: Yhtyeen suomenkieliset sotaa käsittelevät sanoitukset ovat luoneet osaan kuulijakuntaa mielleyhtymiä äärioikeistolaisuudesta. Entinen laulaja 105 on sanonut Imperiumi.netin haastattelussa, että bändi on isänmaallinen, muttei missään nimessä natsistinen eikä ihannoi sotaa. Levy-yhtiö Woodcut Recordsin esittelytekstin mukaan Sotajumalan sanoitusten ei ole tarkoitus levittää fasismia eikä yhtye ota kantaa poliittisiin tai muihinkaan ideologioihin. Entiset jäsenetEP:t


title: Live in Eindhoven

text: Live in Eindhoven on Death-yhtyeen toinen livealbumi ja viimeinen julkaisu. Se on konserttitaltiointi Eindhovenissa vuonna 1998 järjestetyltä Dynamo Open Air -festivaaleilta.


title: Live in L.A. (Death & Raw)

text: Live in L.A. (Death & Raw) on Death -yhtyeen livealbumi, joka julkaistiin vuonna 2001. Albumin tuottoja käytettiin yhtyeen perustajan Chuck Schuldinerin syöpähoitojen rahoittamiseen.


title: Live in L.A. (Death & Raw)

text: Albumille taltioitu Los Angelesin konsertti vuoden 1998 joulukuulta on julkaistu myös DVD:nä.


title: Akdağmadeni

text: Akdağmadeni on kaupunki ja piirikunta Turkin Yozgatin maakunnassa, noin 60 kilometriä Yozgatin kaupungista itään. Vuonna 2014 piirikunnassa oli arviolta 47 309 asukasta, kaupungissa 24 395 asukasta. Piirikunnan pinta-ala on 1 849,04 neliökilometriä.


title: Çayıralan

text: Çayıralan on kaupunki ja piirikunta Turkissa, Yozgatin maakunnassa Keski-Anatoliassa. Kaupungin asukasluku oli 14 100 ja koko piirikunnan 25 958 (1997). Kaupunki sijaitsee lähes 1,5 kilometrin korkeudessa merenpinnasta.


title: Çayıralan

text: Alueella on merkittävät metsävarannot sekä marmorilouhoksia.


title: They Can’t Stop the Spring

text: They Can’t Stop the Spring on John Watersin ja Tommy Moran sanoittama Irlannin Eurovision kappale, jonka lauloi Irlannin Euroviisuedustaja Dervish Helsingissä järjestetyissä Euroviisuissa 12. toukokuuta 2007. Irlanti sai yhteensä 5 pistettä, jotka kaikki tulivat Albanialta, ja näin ollen se tuli viimeiselle sijalle. Maa oli sijoittunut edellisvuoden kisoissa Ateenassa kymmenen parhaan joukkoon, sen ansiosta Irlanti nähtiin Helsingissä automaattisesti finaalissa.


title: Liubi, Liubi, I Love You

text: Liubi, Liubi, I love You ("Rakasta minua, rakasta minua, rakastan sinua") on romanialaisen Todomondo-nimisen yhtyeen kappale, jonka yhtye lauloi edustaessaan maataan vuoden 2007 Euroviisuissa Helsingissä. Kappale sai 84 pistettä ja saavutti sijan 13.


title: Liubi, Liubi, I Love You

text: Laulussa lauletaan kuudella eri kielellä; englanniksi, italiaksi, espanjaksi, venäjäksi, ranskaksi ja romaniaksi. Kappaleen alussa ja puolivälissä kuullaan kitarasoolo. Kappaleen tempo kiihtyy koko ajan kappaleen edetessä.


title: Ero

text: Ero voi tarkoittaa ainakin seuraavia asioita:


title: Kuolemanrajakokemus

text: Kuolemanrajakokemus eli rajakokemus on monivaiheinen elämyksellinen kokemus, jollaisen useat lähellä kuolemaa käyneet ihmiset ovat kertoneet kokeneensa. Kuolemanrajakokemuksia esiintyy etenkin sydänpysähdyksen yhteydessä.


title: Kuolemanrajakokemus

text: Tyypillisesti kuolemanrajakokemukseen liittyy elämyksiä ruumiista irtautumisesta, valoa kohti kulkemisesta, valo-olennoista ja syvästä onnen ja rauhan tunteesta, mutta toisinaan on raportoitu myös ahdistuksen ja kauhun tuntemuksia. Kokemukset ovat olleet samankaltaisia kaikissa kulttuureissa uskonnosta riippumatta.


title: Kuolemanrajakokemus

text: Kuolemanrajakokemuksia tutki ensimmäisenä yhdysvaltalainen psykologi Raymond Moody. Hän keräsi 150 kuolemanrajakokemuskertomusta ja julkaisi niistä kirjan "Kokemuksia kuolemasta" (1975), jossa hän käytti ilmiöstä ensimmäisenä nimitystä ’kuolemanrajakokemus’ (engl. "near-death experience"). Moody perusti vuonna 1981 rajakokemuksiin keskittyvän kansainvälisen tiedotus- ja tutkimusverkoston nimeltä IANDS, joka julkaisee tieteellistä, vertaisarvioitua lehteä "Journal of Near-Death Studies".


title: Kuolemanrajakokemus

text: Rajakokemukset alkoivat tulla suuren yleisön tietoon Raymond Moodyn 1975 ilmestyneen kirjan myötä. Ennen sitä rajakokemuksen piirteistä ei tiedetty kovinkaan täsmällisesti. 1970-luvun jälkeen rajakokemuksia on käsitelty myös esimerkiksi television keskusteluohjelmissa, kuten suositussa Oprah Winfreyn ohjelmassa.


title: Kuolemanrajakokemus

text: Raymond Moody kokosi 1970-luvulla kuolemanrajakokemuksen ”ideaalityyppiin” kaikki keskeiset rajakokemusta luonnehtivat piirteet. Kaikkia piirteistä eivät esiinny juuri koskaan yhdessä ja samassa kokemuksessa, mutta kaikkia niistä esiintyi Moodyn aineistossa useammin kuin yhdessä kokemuksessa. Myös niiden järjestys voi vaihdella. Moodyn standardipiirteiden lisäksi kuolemanrajakokemuksissa voi esiintyä muitakin piirteitä.


title: Kuolemanrajakokemus

text: Standardirajakokemus alkaa usein sillä, että henkilö kuulee lääkärin tai jonkun muun läsnäolijan toteavan hänet kuolleeksi. Henkilö kuitenkin kokee poikkeuksellista rauhan ja hyvänolon tunnetta. Sen jälkeen hän kuulee kilisevää tai surisevaa, epämiellyttävää ääntä. Hän tuntee, että häntä samalla vedetään pimeän tilan, kuten tunnelin, kuilun tai onkalon läpi. Tunnelin jälkeen henkilö tuntee olevansa irti fyysisestä ruumiistaan. Hänen aistinsa toimivat kuitenkin selkeästi, ja hän saattaa pystyä katselemaan itseään elvytettävänä ja hän pystyy siirtymään fyysisten esteiden läpi. Hän voi nähdä lähellään toisia henkiolentoja, jotka ovat auttamassa häntä siirtymään toiseen maailmaan tai viestittävät hänelle, että hänen on palattava takaisin. Joskus nämä henget ovat kuolevalle tuttuja, joskus eivät. Kokemuksen jatkuessa henkilö kohtaa ”valo-olennon”, joka on persoonallinen ja josta säteilee sanoin ilmaisematon lämpö ja rakkaus. Olennon kohtaamiseen liittyen, tai joskus ilmankin sitä, henkilö kertaa ja tarkastelee maallista elämäänsä, joka kulkee nopeasti hänen silmiensä editse. Tämän esityksen voi usein tulkita kasvattavaksi moraaliseksi arvioksi eletystä elämästä.


title: Kuolemanrajakokemus

text: Lopuksi henkilö kokee saapuvansa elämän ja kuoleman viimeiselle rajalle. Hän ymmärtää, että hänen on palattava takaisin, vaikka hän ei sitä haluaisi. Lopulta hän havaitsee palanneensa fyysiseen ruumiiseensa. Kokemuksella voi olla henkilön elämään myönteinen ja elämänarvoja syventävä vaikutus.


title: Kuolemanrajakokemus

text: Moni rajakokija antaa kokemuksensa jälkeen paikkansapitävän ja tarkan kuvauksen sairaalasalin tapahtumista ja itseensä kohdistuneista elvytystoimenpiteistä sydänpysähdyksensä ja tajuttomuustilansa aikana. Kuitenkin joidenkin tutkimusten yhteydessä potilaiden huoneeseen on sijoiteltu kortteja, joissa oli erikoisia symboleja. Kortit on voinut havaita vain yläperspektiivistä, mutta ruumiista irtautumisesta kertoneet potilaat eivät ole koskaan osanneet kuvata kortteja, vaikka he kertoivatkin nähneensä sairaalahuoneen ylhäältä.


title: Kuolemanrajakokemus

text: Rajakokemuksesta kertoneet sanovat yleensä, että heidän aistinsa toimivat kokemuksen aikana eri tavoin ja tarkemmin kuin normaalisti. He kertovat nähneensä hyvin kirkkaasti ja selkeästi: Jotkut kuvailivat näkökenttänsä olleen 360 astetta ja nähneensä ”pallomaisesti” joka suuntaan. Jotkut ovat kuvailleet näkemiään värejä taivaallisen kirkkaiksi, kauniiksi ja moninaisiksi. Kuulohavainnot eivät ole olleet yhtä poikkeavia kuin näköhavainnot. Jotkut ovat kuvailleet selkeitä ja kaikkialla läsnä olevia ääniä. Jotkut ovat kuvanneet täydellistä, lohdulliselta vaikuttavaa hiljaisuutta.


title: Kuolemanrajakokemus

text: Rajakokemuksesta kertoneet sanovat usein kohdanneensa omasta elämästään tuttuja henkilöitä kokemuksensa aikana. Yhdysvaltalaisen Near Death Experience Research Foundationin (NDERF) haastattelemien 617 rajakokemuksen kokeneen henkilön joukosta 16 prosenttia kuvaili tapaamisia yhden tai useamman tutun henkilön kanssa, lähes aina sukulaisten. Näistä kohdatuista henkilöistä kuolleita oli 96 prosenttia ja kokemuksen hetkellä elossa olevia neljä prosenttia. Muissakin tutkimuksissa edesmenneiden osuus kohdatuista on ollut samansuuruinen. Noin puolet vastaajista kertoo kohdanneensa ”mystisen olennon tai hengen”.


title: Kuolemanrajakokemus

text: Kuolemanrajakokemukset vaihtelevat hiukan kokijan kulttuurin mukaan. Niissä on kuitenkin useita ylikulttuurisia piirteitä, jotka esiintyvät kaikissa kulttuureissa. Tällaisia ovat uskonnollisten hahmojen, kuolleiden omaisten ja valon kohtaaminen, kuluneen elämän tai tekojen arviointi, sekä kokijalle osoitettu kehotus palata maalliseen elämään. Elämänkertaus näyttää esiintyvän vain länsimaisissa, kiinalaisissa ja intialaisissa kokemuksissa. Tunnelikokemus esiintyy vain länsimaisissa ja japanilaisissa kuvauksissa. Ruumiistairtautumiskokemus esiintyy usein länsimaisissa ja aasialaisissa kokemuksissa, mutta ei esimerkiksi afrikkalaisissa tapauksissa. Intialaisissa rajakokemuksissa kuoleva on kohdannut intialaisen mytologian jumalhahmoja.


title: Kuolemanrajakokemus

text: Kuolemanrajakokemuksia tutkineen lääkärin ja NDERF:n perustajan Jeffrey Longin mukaan kuolemanrajakokemuskuvausten väitetty vaihtelu kulttureittain johtuu todennäköisesti lähes kokonaan kielieroista, kuten sanojen ja käsitteiden eri merkityksistä eri kielissä sekä kokemusten kääntämisessä tapahtuneista merkitysten muutoksista. Long ei löydä NDERF:n aineiston perusteella eroa kulttuurien välillä myöskään tunnelin kokemisessa.


title: Kuolemanrajakokemus

text: Keskiaikaisissa kuolemanrajakokemuskuvauksissa esiintyy nykyaikaa paljon useammin kuvauksia kiirastulesta ja helvetistä, ja kokemukset ovat olleet vahvan syyllisyys- ja syntiteeman värittämiä. Keskiaikaisissa kertomuksissa kuoleva ei myöskään juuri koskaan kohtaa edesmenneitä omaisiaan.


title: Kuolemanrajakokemus

text: Suomessa kuolemanrajakokemuksia ei ole systemaattisesti kerätty ja analysoitu, ja suomalaisen akateemisen maailman kiinnostus aiheeseen on ollut vähäistä. Suomessa rajakokemuksista on puhunut julkisesti esimerkiksi anestesiologian erikoislääkäri Matti Kiviluoto.


title: Kuolemanrajakokemus

text: Filosofian tohtori Leo Näreahon mukaan selvä enemmistö kuolemanrajakokemuksista lienee miellyttäviä. Kielteisiä rajakokemuksista on tutkimusten perusteella mahdollisesti jopa neljäsosa, tosin joissain tutkimuksissa niitä ei löydetty lainkaan. Epämiellyttävässä kokemuksessa henkilö voi tuntea pelkoa minuuden hallinnan menettämisestä tai ahdistusta jouduttuaan tuomituksi ikuisesti pelkkään tyhjyyteen ilman sisältöä. Joskus harvoin kokija voi kohdata helvetin tai demoneita.


title: Kuolemanrajakokemus

text: Kuolemanrajakokemuksen kokeneet ovat usein kertoneet kokemuksensa myönteisistä vaikutuksista myöhempään elämään. Kokijoiden arvostus elämää kohti on kasvanut, he ovat kokeneet entistä suurempaa tarkoituksen tunnetta ja he ovat alkaneet pitää itseään aiempaa ymmärtäväisempänä persoonana. Heidän kuolemanpelkonsa on vähentynyt ja uskonsa kuolemanjälkeiseen elämään lisääntynyt. He kertovat usein muuttuneensa entistä suvaitsevaisemmiksi ja kiinnostuneemmaksi sosiaalisesta oikeudenmukaisuudesta sekä ymmärtävänsä paremmin itseään.


title: Kuolemanrajakokemus

text: Psykologi Kenneth Ring laati Moodyn määritelmän pohjalta painotetun asteikon, jota on sen jälkeen käytetty usein tutkimuksissa mittaamaan rajatutkimuksen syvyyttä. Ring määritteli ”ydinkokemuksen” rajaksi kuusi pistettä, syvän kokemuksen rajaksi 10 pistettä, ja maksimipistemääräksi 29 pistettä.


title: Kuolemanrajakokemus

text: Nykyisin haastattelussa kuvattu rajakokemus määritellään tai varmennetaan yleensä Bruce Graysonin kehittämällä asteikolla, joka perustuu 40:een rajakokemuskuvauksessa usein esiintyvään kokemukselliseen piirteeseen.


title: Kuolemanrajakokemus

text: Kuolemanrajakokemus esiintyy tutkimuksesta riippuen 10–25 prosentilla sydänpysähdyksestä selvinneistä ihmisistä. Rajakokemusten yleisyyden vaihtelu tutkimusten välillä selittyy esimerkiksi otosten pienuudella, osallistujien etsimistavalla ja rajakokemusten erilaisilla määritelmillä.


title: Kuolemanrajakokemus

text: Kokemuksista noin puolet on esiintynyt ihmisillä, jotka ovat olleet todellisuudessa lähellä fysiologista kuolemaa, mutta toinen puoli on esiintynyt ihmisillä, jotka ovat vain uskoneet kuolevansa, ilman todellista kuolemanvaaraa. Rajakokemus syntyy usein tilanteessa, jossa henkilö on todettu kliinisesti kuolleeksi: hänen hengityksensä ja sydämen toimintansa ovat lakanneet tai aivotoiminta aivosähkökäyrällä (EEG) mitattuna on loppunut. Sydänpysähdyksessä aivojen kuorikerroksen toiminta aivosähkökäyrällä mitattuna lakkaa 10–20 sekunnissa. Rajakokemus on yleisempi sydänpysähdyksestä selvinneillä kuin muilla sydänsairailla. Jos rajakokemus ilmenee ilman sydänpysähdystä, siihen sisältyy harvemmin valokokemus, voimistunut kognitiivinen tila tai miellyttäviä tuntemuksia.


title: Kuolemanrajakokemus

text: Vuonna 1999 julkaistussa saksalaisessa kyselytutkimuksessa koko Saksan väestöstä 4,0 prosentilla määriteltiin olleen kuolemanrajakokemus. Samansuuruinen luku on saatu myös Yhdysvalloissa tehdyissä kyselyissä.


title: Kuolemanrajakokemus

text: Kenneth Ringin vuonna 1980 julkaisemassa tutkimuksessa 102:sta haastatellusta lähellä kuolemaa olleesta henkilöstä noin puolella ei ollut ollut kuolemanrajakokemusta, 27:llä oli ollut syvä kuolemanrajakokemus ja 22:lla keskinkertainen kokemus. Otos ei kuitenkaan ollut satunnainen, ja myöhemmissä tutkimuksissa rajakokemukset ovat osoittautuneet harvinaisemmiksi.


title: Kuolemanrajakokemus

text: Ensimmäisen prospektiivisen tutkimuksen kuolemanrajakokemuksista julkaisi yhdysvaltalainen sydänlääkäri Michael Sabom vuonna 1982. Hänen haastattelemistaan 116 lähellä kuolemaa olleesta henkilöstä 34 kertoi yhdestä tai useammasta rajakokemuksesta.


title: Kuolemanrajakokemus

text: Vuonna 2001 hollantilainen Pim van Lommel julkaisi "The Lancet" -lehdessä prospektiivisen pitkittäistutkimuksen. Siihen oli saatu 344 henkilöä, joiden kaikista elvytyskerroista 12 prosenttiin oli liittynyt rajakokemus. Kokijat muistivat kokemuksensa miltei samanlaisena vielä kahdeksan vuoden jälkeenkin.


title: Kuolemanrajakokemus

text: Syksyllä 2014 julkaistussa laajassa kansainvälisessä prospektiivisessa tutkimuksessa yhdeksällä prosentilla sydänkohtauksesta hengissä selvinneellä oli selkeä kuolemanrajakokemus.


title: Kuolemanrajakokemus

text: Myös lapsilla ja näkövammaisilla on ollut kuolemanrajakokemuksia. Nuorten ihmisten rajakokemukset ovat keskimäärin syvempiä kuin vanhojen. Monilla syntymäsokeilla on ollut kokemustensa aikana visuaalisia elämyksiä. Haastatellut ovat kertoneet, että kokemuksen aikana ”näkeminen” on tuntunut luonnolliselta.


title: Kuolemanrajakokemus

text: Itsemurhaa yrittäneillä on myös ollut rajakokemuksia. Heidän rajakokemuksistaan yleensä puuttuvat syvimmät vaiheet, minkä on arveltu johtuvan itsemurhayrityksessä käytettyjen lääkkeiden vaikutuksesta.


title: Kuolemanrajakokemus

text: Sosioekonomiset tekijät, kuten ikä, sukupuoli, rotu, ammatti, asuinseutu tai uskonto, eivät vaikuta rajakokemusten esiintymiseen. Rajakokemuksia on tapahtunut siitä riippumatta, tiesikö kokija ilmiön olemassaolosta ennalta vai ei.


title: Kuolemanrajakokemus

text: Kaikilla ei esiinny rajakokemuksia. Eräiden tutkijoiden mukaan on olemassa rajakokemuksille altis persoonallisuustyyppi, jollainen henkilö kykenee muita helpommin siirtämään huomionsa pois aistimaailmasta ja syventymään sisäisiin tiloihinsa. Myös taipumus dissosiatiivisuuteen (ajatusten, tunteiden ja kokemuksen erkaantuminen normaalista tietoisuuden virrasta ja muistoista; kuten päiväunelmointi) on yhdistetty rajakokemusalttiuteen. Fysiologisesti rajakokemustaipumus on yhdistetty aivojen lisääntyneeseen ohimolohkoaktiivisuuteen ja poikkeavaan REM-unen profiiliin.


title: Kuolemanrajakokemus

text: Kuolemanrajakokemuksia on yritetty selittää eri tavoin. Valtaosa tutkijoista katsoo, että ilmiö voidaan selittää aivotoiminnan häiriöillä.


title: Kuolemanrajakokemus

text: Neurokemialliset teoriat selittävät rajakokemusten olevan hallusinaatioita, jotka johtuvat esimerkiksi veren kaasujen poikkeavista pitoisuuksista, kuten hapenpuutteesta tai korkeasta hiilidioksidista. Rajakokemuksen aikana koettua tunnelia ja kirkasta valoa on selitetty hapenpuutteella ja sitä seuranneella hapen saannin palautumisella. Hapenpuute ensin lamaa silmän verkkokalvon hermopäätteet, jolloin näkökenttä supistuu reunalta kohti keskustaa, ja syntyy putkinäköä vastaava aistimus tunnelista. Kun silmän hermot ja aivot saavat virkoamisen alkaessa happea runsaasti, ne ärtyvät, ja silmän hermot sähköttävät impulsseja, jotka aivojen näköalue tulkitsee voimakkaaksi valoksi.


title: Kuolemanrajakokemus

text: Myös elimistön itse tuottamien tajuntaa muuttavien aineiden on arveltu voivan aiheuttaa rajakokemuksia. Tällaisia ovat esimerkiksi endorfiinit tai dimetyylitryptamiini (DMT). Synteettinen, nukutusaineena käytetty ketamiini aiheuttaa kuolemanrajakokemusta huomattavan paljon muistuttavan kokemuksen. Sen vuoksi jotain luonnollista ketamiinin kaltaista ainetta on ehdotettu kokemuksen aiheuttajaksi. Aivoista ei ole kuitenkaan löydetty ketamiinin kaltaista neuroprotektiivista ainetta. Hengenvaarallisessa tilanteessa aivot vapauttavat runsaasti viestiaineita, kuten dopamiinia ja noradrenaliinia. Tällainen ryöpsähdys aiheuttaa rajakokemuksissakin esiintyvän miellyttävän kokemuksen ja huomiokyvyn herkistymisen.


title: Kuolemanrajakokemus

text: Neuroanatomiset teoriat esittävät, että rajakokemukset ovat seurausta neuronien yhteyksien aktivoitumisesta aivojen ohimolohkoissa. Äärimmäinen emotionaalinen tai fysiologinen stressi voi johtaa serotoniinierityksen epätasapainoon, jolloin ohimolohkojen toiminta voi kiihtyä ja aiheuttaa näkyjä ja muita kokemuksia.


title: Kuolemanrajakokemus

text: Sveitsiläislääkäri Olaf Blanke on selittänyt rajakokemukseen joskus liittyvää kehostapoistumiskokemusta kulmapoimuksi nimitetyn päälakilohkon osan toimintahäiriönä, joka vaikuttaa kykyyn hahmottaa oma asema tilassa. Kun kulmapoimun toimintaan tulee häiriö esimerkiksi siihen johdetun sähkövirran tai viestiaineryöpyn takia, oikosulku voi laukaista kehostapoistumiskokemuksen.


title: Kuolemanrajakokemus

text: Neurologian professori Kevin Nelson on selittänyt rajakokemuksissa yleisiä näkyjä kuolleista sukulaisista tai ystävistä, maisemista tai menneestä elämästä kahden eri tajunnantason, valvetilaan kuuluvan tietoisuuden ja unen aikaisen REM-vaiheen sekoittumisella. Jos aivoissa on kriittisellä hetkellä täysi kaaos, ne saattavat valita väärän tietoisuuden tason ja tuottaa näin rajakokemuksen unenomaiset näyt.


title: Kuolemanrajakokemus

text: Psykologinen tai psykodynaaminen teoria selittää kuolemanrajakokemuksen ihmisen puolustusreaktioksi kuolemanpelkoa vastaan. Kokemus laukeaa hengenvaarassa olevan ihmisen psyykessä ja osoittaa, että henkilöllä ei ole mitään hätää. Kokemus on miellyttävä hallusinaatio, joka on säilynyt evoluutiossa, koska se toimii "rokotteena" kuolemanpelkoa vastaan niin henkilölle itselleen kuin kuvauksen kuulijoillekin.


title: Kuolemanrajakokemus

text: Vaikka kuolemanrajakokemusta muistuttavia kokemuksia on saatu aikaan keinotekoisesti huumeiden kaltaisilla aineilla, veren hiilidioksidipitoisuutta suurentamalla tai aivojen otsalohkoa stimuloimalla, tuotetut kokemukset eroavat sisällöltään kuolemanrajakokemuksista. Näreahon (2015) mukaan esimerkiksi hapenpuute, hiilidioksidin lisääntyminen tai endorfiinit eivät aiheuta esimerkiksi elämänkertausta. Ohimolohkojen stimulointi on tuottanut useimmilla koehenkilöillä rajakokemuksia muistuttavien tuntemusten lisäksi esimerkiksi huimausta, pistelyä ja saman ajatuksen toistumista.


title: Kuolemanrajakokemus

text: Naturalististen eli luonnollisten teorioiden lisäksi on esitetty vaihtoehtoisia teorioita. Paranormaaleja kykyjä on esitetty rajakokemusten aikana havaittujen todellisten tapahtumisen selittäjäksi. Jotkut ovat esittäneet, että tietoisuus ei olisikaan riippuvainen materiasta, joten kuolemanrajakokemukset eivät ole aivojen hallusinaatioita vaan yhteyttä transsendenttiseen tietoisuuteen.


title: Kuolemanrajakokemus

text: On esitetty, että uudempiin rajakokemuskertomuksiin on voinut vaikuttaa kokijan aikaisempi tieto rajakokemuksista. 2000-luvulla kerättyyn NDERF:n aineistoon haastatelluista 66,4 prosenttia kertoi, etteivät he olleet tienneet rajakokemuksista mitään ennen omaa kokemustaan. Lääketieteen tohtori Geena Athappillyn tutkimuksessa vuodelta 2006 todettiin, että ennen vuotta 1975 muistiin kirjatut rajakokemukset olivat muuten samankaltaisia kuin myöhemmät, paitsi että uudemmissa raporteissa tunnelikokemuksia esiintyi useammin.


title: Kuolemanrajakokemus

text: Rajakokemuksen kokeneet ihmiset ovat joskus kertoneet, että lääkärit suhtautuivat heidän kertomukseensa tylysti ja vähätellen. Sen seurauksena he ovat usein pitäneet kokemuksensa omana tietonaan jopa haastatteluissa ja kertoneet siitä tarkemmin vain esimerkiksi verkossa tehdyssä kyselytutkimuksessa.


title: Parainen

text: Parainen (; vuosina 2009–2011 Länsi-Turunmaa, ) on nykymuodossaan vuonna 2009 perustettu Suomen kaupunki Varsinais-Suomen maakunnassa.


title: Parainen

text: Paraisten asukasluku on asukasta, joista noin prosenttia on ruotsinkielisiä. Paraisten naapurikunnat ovat Brändö, Sottunga, Kökar, Kemiönsaari, Sauvo, Kaarina, Turku, Naantali ja Kustavi.


title: Parainen

text: Ennen nykyisen Paraisten kaupungin perustamista oli toiminnassa alueeltaan suppeampi Paraisten kaupunki, joka vuonna 2009 lakkautettiin, kun sen sekä siihenastisten Houtskarin, Iniön, Korppoon ja Nauvon kuntien alueista muodostettiin uusi Länsi-Turunmaan kaupunki, joka vuoden 2012 alusta lukien otti uudelleen käyttöön nimen Parainen.


title: Parainen

text: Nimi Parainen on alueen vanha suomenkielinen nimi joka on johdettavissa sanasta "Parka". Paraisten paikannimistä monet ovat myös aluperin suomenkielisiä, mutta ne ovat saaneet alueelle myöhemmin muuttaneilta ruotsalaisilta ruotsinkielisen kieliasun. Näitä nimiä ovat Ålön ("Ahlainen"), Birsala ("Pirttisalo"), Lapplax ("Lapinlaksi"), Sydmo ("Sydänmaa"), Muddais ("Mutainen") ja Kassor ("Kaskisaari").


title: Parainen

text: Parainen on Kaskisten lisäksi Suomen ainoa kokonaan veden ympäröimä kaupunki. Sitä kutsutaankin usein saariston pääkaupungiksi. Suomen kunnista Paraisilla on eniten kesämökkejä. Vuoden 2009 alussa niiden luvuksi ilmoitettiin 8 300 kappaletta.


title: Parainen

text: Paraisten meripinta-ala on Suomen kunnista suurin, neliökilometriä.


title: Parainen

text: Länsi-Turunmaan kaupunki perustettiin 1. tammikuuta 2009, kun Houtskarin kunta, Iniön kunta, Korppoon kunta, Nauvon kunta ja siihenastinen Paraisten kaupunki lakkautettiin ja tilalle perustettiin niiden siihenastiset alueet käsittänyt uusi kunta, joka otti käyttöönsä nimen Länsi-Turunmaa ja kaupunkinimityksen. Vuoden 2012 alusta Länsi-Turunmaan kaupunki otti uudelleen käyttöön nimen Parainen.


title: Parainen

text: Kaupunki aloitti toimintansa Länsi-Turunmaan nimellä vuoden 2009 alussa. Sen viiden edeltäjän, Paraisten kaupungin sekä Nauvon, Korppoon, Houtskarin ja Iniön kuntien valtuustot hyväksyivät kuntaliitoksen 26. kesäkuuta 2007.


title: Parainen

text:
Kaupungin nimivalinnasta tuli alusta alkaen paljon kielteistä palautetta, koska suomenkielistä nimeä Länsi-Turunmaa pidettiin kömpelönä ja keinotekoisena. Myös Kotimaisten kielten tutkimuskeskus asettui sitä vastaan. Asiantuntijaryhmä ehdotti sen jälkeen, että uuden kunnan nimeksi valitaan joko "Parainen" (), "Gullkrona" tai "Berghamn".
Länsi-Turunmaan kaupungin järjestelytoimikunta taas ehdotti nimeä "Merikruunu".


title: Parainen

text: Kaupungin nimen päätti lopullisesti valtiovarainministeriö 19. kesäkuuta 2008 kuntajakolain perusteella. Nimeä Länsi-Turunmaa olivat esittäneet muut kunnat paitsi Parainen, joka olisi halunnut muuttaa tulevan kaupungin nimeksi omansa. Valtuusto päätti 16. joulukuuta 2008 pitää kaupungin nimenä toistaiseksi Länsi-Turunmaan. Asiasta järjestettiin neuvoa-antava kunnallinen kansanäänestys 22. toukokuuta 2011. Äänestyksessä lähes 59 prosenttia äänestäneistä kannatti kaupungin nimeksi Paraista ja noin 41 prosenttia Länsi-Turunmaata. Varsinaisesti nimestä päättää kaupunginvaltuusto. Lähes kaikki Parainen-vaihtoehdon puolesta äänestäneet olivat Paraisilta.


title: Parainen

text: 28. huhtikuuta 2009 Länsi-Turunmaan valtuusto päätti, ettei kansanäänestystä kaupungin nimestä aikaisteta 4 000 henkilön allekirjoittamasta aloitteesta huolimatta. Samalla päätettiin ottaa kaupungin vaakunaksi Nauvon kunnanvaakuna.


title: Parainen

text: Valtuusto käsitteli nimiasian kesäkuussa 2011, ja nimeksi valittiin Parainen, mutta muotovirheen vuoksi asia oli otettava uuteen käsittelyyn seuraavassa kokouksessa.


title: Parainen

text: Kaupunginvaltuusto päätti syyskuussa 2011, että kaupungin nimeksi tulee Parainen. Uusi nimi otettiin käyttöön 1. tammikuuta 2012. Ruotsinkielinen ja suomenkielinen seurakunta säilyttivät Länsi-Turunmaan nimissään, mutta seurakuntayhtymän nimenä on Paraisten seurakuntayhtymä.


title: Parainen

text: Vuonna 2012 nimen Parainen käyttöön ottaneen Paraisten kaupungin samannimisenä edeltäjänä oli vuonna 1948 perustettu Parainen-niminen kauppala ja myöhempi kaupunki. Se erotettiin vuonna 1948 siihenastisesta Paraisten kunnasta, jonka uudeksi nimeksi samalla tuli Paraisten maalaiskunta. Paraisten maalaiskunta liitettiin Paraisten kauppalaan vuonna 1967, ja vuonna 1977 Paraisten kauppalasta tuli kaupunki. Vuonna 2009 Paraisten kaupunki lakkautettiin osana Länsi-Turunmaan kaupungin muodostumiseen johtanutta viiden kunnan kuntaliitosta.


title: Parainen

text: Historiallisena edeltäjänä vuosina 1948–2008 toimineella Paraisten kaupungilla oli kauppalan perustamisen jälkeen Paraisten maalaiskunnan nimellä toimintaansa jatkanut Paraisten kunta, joka ennen kauppalan perustamista vastasi alueeltaan vuoden 1967 kuntaliitoksen jälkeistä Paraisten kauppalaa ja myöhempää kaupunkia. Se sai kunnallishallintonsa vuonna 1870, ja sen edeltäjänä ollut ja sille nimensä antanut, keskiajalla syntynyt Paraisten kirkkopitäjä mainitaan historiallisissa lähteissä ensimmäisen kerran vuonna 1329.


title: Parainen

text: Vuosina 1948-2008 toiminnassa ollut Paraisten kaupunki oli kaksikielinen. Ennen kuntaliitosta vuonna 2009 asukkaista 54 prosenttia puhui äidinkielenään ruotsia ja 45 prosenttia suomea. Paraisten naapurikunnat ennen vuoden 2009 kuntaliitosta olivat Dragsfjärd, Kaarina, Kemiö, Nauvo, Piikkiö, Rymättylä, Sauvo ja Turku.


title: Parainen

text: Vuotta 2009 edeltäneen Paraisten alueen suurimmat saaret ovat Iso-Tervo (Stortervolandet), Pikku-Tervo (Lilltervo), Stormälö, Lillmälö, Ålönsaari (Ålön), Kirkkosaari (Kyrklandet), Kirjalansaari (Kirjalaön), Lielahdensaari (Lielaxön), Lemlahdensaari (Lemlaxön), Mielisholma (Mielisholm), Attu, Sorpo, Heisala ja Tammo.


title: Parainen

text: Paraisten Kirjalansaarella sijaitsee Suomen ainoa kalakoulu eli Suomen kalatalous- ja ympäristöinstituutti.


title: Parainen

text: Huomattavimmat rakennukset vuotta 2009 edeltäneellä Paraisten alueella ovat keskiaikainen harmaakivikirkko, 1400-luvulta peräisin oleva Kuitian linna, Partekin pääkonttori (1916 ja lisärakennus 1955), siunauskappeli (Erik Bryggman 1930), Atun kartano, Airiston lomakeskus ja jäähalli.


title: Parainen

text:
Paraisten asutus alkoi 1100-luvulla. Ruotsinkieliset olivat enemmistönä 1300-luvulta lähtien.
Kirkkomäelle kehittyi kauppa- ja asutuspaikka 1500-luvulla. Kalkkitehdas aloitti toimintansa 1800-luvun lopulla. Paraisten harmaakivikirkon eteläpuolella sijaitseva Vanha Malmi muodostaa Paraisten historiallisen keskustan. Se toimi entisaikaan kauppapaikkana ja on nykyisin hyvin säilynyt puutaloalue.


title: Parainen

text: Vanhan Malmin puurakentamisperinne syntyi luultavasti jo 1200- ja 1300-luvuilla kirkonrakentajien vaatimattomien asumusten myötä. Sen jälkeen kirkkoa ympäröivät rakennelmat ovat muuttuneet useasti.


title: Parainen

text: Harmaakivikirkko ja sen kuori ja holvi koristeluineen olivat valmiita viimeistään 1486, sillä tämä vuosiluku on luettavissa kirkon seinämaalauksista. Paraisten kirkko mainitaan historiallisissa lähteissä ensimmäisiä kertoja vuosina 1329 ja 1338.


title: Parainen

text: Vanhan Malmin tiheä yhdyskuntarakenne on luultavasti perua 1700-luvun viimeisten vuosikymmenten vilkkaasta rakentamisesta. Monen rakennuksen ulkoasua on kuitenkin myöhemmin muutettu. Kujien varsilla voi edelleen nähdä sekä yksinkertaisia, 1700-luvun rakennusperinnettä edustavia taloja että 1800-luvulla rakennettuja kaupunkitaloja.


title: Parainen

text: Ålönsaaren ja Kirkkosaaren välillä on oletettavasti ollut tärkeä kulkuväylä niin kauan kuin Turunmaan saaristossa on ollut asutusta. Paraisten kirkon sijaintia voidaan pitää merkkinä Kirkkosalmen aikaisemmasta merkityksestä. Alun perin pitkää salmea halkoneelle niemelle rakennettu kirkko oli näkymä, joka kohtasi kaikkia pitäjän läpi kulkeneita.


title: Parainen

text: Maanmittari Hans Hanssonin Ålönsaaresta ja Kirkkosaaresta vuonna 1661 piirtämästä kartasta käy ilmi, että Kirkkosalmi oli melko leveä mutta oletettavasti jo tuolloin matalahko. Paraisten historiassa mainitaan lautta, joka ylitti Kirkkosalmen jo vuonna 1620. Samalla paikalla sijaitseva silta mainitaan ensimmäisen kerran 1685.


title: Parainen

text: Vuoden 1711 tienoilla silta oli erikoinen, sillä sen keskiosan muodosti ponttoni. Veneet saattoivat kulkea salmessa, kun ponttoni siirrettiin syrjään. Tuolloin kuitenkin todettiin, että Kirkkosalmi oli niin matala, etteivät isommat laivat voineet kulkea siitä. Vuonna 1746 Kirkkosalmen läpi pääsi Bläsnäsiin ainoastaan tulvavesien aikaan.


title: Parainen

text: Kirkkosalmi muuttui ajan mittaan aina vain matalammaksi, ja Paraisten kunnallisvaltuusto käsitteli asiaa useaan otteeseen. Toiset halusivat ruopata väylän, kun taas toiset halusivat täyttää sen. Asiasta tuli vaikea pala kunnallisvaltuustolle, ja kumpikin leiri muodosti painostusryhmiä asiansa ajamiseksi. Ryhmien toiminta oli aatteellista, ja ne keräsivät varoja järjestämällä juhlia.


title: Parainen

text: Ajan mittaan ruoppausvaihtoehto voitti, kun lopulta ruoppauksen todettiin olevan edullisin vaihtoehto. Ruoppaustyöt saatiin loppuun alkukesästä 1934. Kirkkosalmesta tuli 16 metriä leveä eteläosistaan ja vähän kapeampi pohjoisesta. Kirkkosalmen uusi väylä vihittiin suuressa kansanjuhlassa 1. heinäkuuta 1934.


title: Parainen

text: Attu, Ali-Kirjala (Neder-Kirjala), Bjursäng, Björkö, Bläsnäs, Boda, Bodnäs, Bollböle, Bollstad, Brattnäs, Degerby, Domarby, Ersby, Fagerkulla, Fallböle, Finby, Gammelgård, Garsböle, Granvik, Grisböle, Gräggböle, Gunnarsnäs, Haraldsholm, Heisala, Håggais, Jermo, Kappeliranta (Kapellstrand), Kassor, Kirjala, Kojkulla, Kopparö, Kouppo, Kuitia (Qvidja), Kurckas, Kyrkäng, Koorlahti (Kårlax), Källvik, Lampis, Laplahti (Lapplax), Lemlahti (Lemlax), Levo, Lielahti (Lielax), Lillby, Lillmälö, Lofsdal, Loskarnäs, Mattholm, Mielisholma (Mielisholm), Munkbacka, Mustfinn, Mutainen (Muddais), Myrby, Mågby, Mörkby, Mörkvik, Nilsby, Norrby, Nulto, Ontala (Åntala), Parsby, Pettby, Pikku-Tervo (Lilltervo), Pitå, Piukkala (Pjukala), Pyhänsuu, Pölsböle, Rövarnäs, Sandvik, Seivis, Siggnäs, Siltala (Sildala), Simonkylä (Simonby), Skogböle, Skråbbo, Skräbböle, Skyttala, Skyttböle, Skärmola, Sorpo, Storgård, Stormälö, Strandby, Sunnanberg, Sydmo, Sydänperä, Sysilahti (Sysilax), Såris, Söderby, Tara, Tennby, Tennäs, Tervsund, Toijois, Träskby, Vallis, Vannais, Vepo, Vidkulla, Våno, Västermälö, Ybbersnäs.


title: Parainen

text: Nauvo mainitaan kirkkopitäjänä ensimmäisen kerran vuonna 1395.


title: Parainen

text: Korppoo mainitaan kirkkopitäjänä ensimmäisen kerran vuonna 1384.


title: Parainen

text: Houtskari mainitaan ensimmäisen kerran Korppoon kappelina vuonna 1554.


title: Parainen

text: Iniö mainitaan ensimmäisen kerran Taivassalon kappelina vuonna 1554.


title: Parainen

text: Seuraavassa kuvaajassa on esitetty kaupungin väestönkehitys viiden vuoden välein vuodesta 1980 lähtien. Käytetty aluejako on 1.1.2013 tilanteen mukainen.


title: Parainen

text: Vuoden 2017 lopussa Paraisilla oli 15 285 asukasta, joista 10 251 asui taajamissa, 4 926 haja-asutusalueilla ja 108 asukkaan asuinpaikan koordinaatit eivät olleet tiedossa. Taajama-aste lasketaan niistä asukkaista, joiden asuinpaikan koordinaatit ovat tiedossa; Paraisten taajama-aste on 67,5 %. Paraisten taajamaväestö jakautuu kolmen eri taajaman kesken:


title: Parainen

text: Kaupungin keskustaajama on lihavoitu.


title: Parainen

text:
Vuoden 2018 aluejaon mukaan Paraisilla on seuraavat Suomen evankelis-luterilaisen kirkon seurakunnat:
Nämä seurakunnat muodostavat Paraisten seurakuntayhtymän ().


title: Parainen

text: Suomen ortodoksisen kirkon seurakunnista Paraisten alueella toimii Turun ortodoksinen seurakunta.


title: Parainen

text: Seuraavassa luettelossa on mainittu historiallisella ajalla lakkautetut seurakunnat Paraisten kaupungin nykyisellä alueella.


title: Parainen

text: Pargas IF on yleisseura, jonka miesten käsipallojoukkue nousi takaisin pääsarjatasolle vuonna 2016.Paraisten pitäjäruoiksi nimettiin 1980-luvulla haukimureke, karpalomehu ja omenakakut.


title: Child’s Play

text: Child’s Play on vuonna 1988 ensi-iltansa saanut kauhuelokuva. Elokuva on ensimmäinen osa "Child’s Play" -elokuvasarjassa, jonka pääosassa on murhanhimoinen tappajanukke Chucky. Elokuvan on ohjannut Tom Holland ja sen pääosissa ovat Alex Vincent ja Brad Dourif.


title: Child’s Play

text: Elokuvalle on tehty kuusi jatko-osaa: "Child’s Play II", "Child’s Play 3", "Bride of Chucky", "Seed of Chucky," "Curse of Chucky" ja "Cult of Chucky".


title: Child’s Play

text:
Elokuva kertoo sarjamurhaajasta nimeltä Charles Lee Ray. Ray pakenee poliiseja paikalliseen lelukauppaan ja käyttää hyödykseen oppimiansa voodoo-taikoja ja siirtää henkensä ”Kiva Kaveri” -nukkeen, ja Charles Lee Ray todetaan kuolleeksi. Andy Barclay saa äidiltään syntymäpäivälahjaksi sattumalta juuri sellaisen nuken ja pian omituinen murhasarja käynnistyy, Andyn ollessa aina paikalla kun tapahtuu. Kukaan ei kuuntele Andya, kun hän väittää "Chucky" -nimisen nuken olevan syypää tapahtumiin ja Andy aiotaan huostaanottaa Andyn äidiltä, Karenilta. Lopulta Karenin epäluulo nuken viattomuudesta alkaa herätä ja nukke paljastuukin ilmieläväksi, uuden kehon hankkineeksi Charles Lee Rayksi. Rayn suunnitelmana on seuraavaksi siirtää sielunsa Andyyn ennen kuin jää lopullisesti jumiin nuken kehoon samalla kun Karen ja Rayn tappanut poliisi Mike Norris aloittavat taistelun nuken pysäyttämiseksi ja Andyn sielun pelastamiseksi.
Valtion elokuvatarkastamo asetti elokuvalle ennakkotarkastuksessa 7.4.1989 ikärajan KK (Kokonaan kielletty), joten elokuvaa ei ollut laillista Suomessa levittää eikä esittää.. Elokuva vapautui sensuurista vasta vuonna 1.1.2001 kuvaohjelmien tarkastusta koskevan lakimuutoksen yhteydessä.


title: Paramore

text: Paramore on yhdysvaltalainen rock-yhtye, joka perustettiin Tennesseessä vuonna 2004. Vuonna 2008 yhtye oli ensimmäistä kertaa Grammy-ehdokkaana. Yhtyeen nykyiseen kokoonpanoon kuuluvat laulaja Hayley Williams, rumpali Zac Farro ja kitaristi Taylor York. Paramoren debyyttialbumi "All We Know Is Falling" julkaistiin vuonna 2005, toinen albumi "RIOT!" vuonna 2007 ja kolmas albumi "Brand New Eyes" vuonna 2009. Neljännen, yhtyeen nimeä kantavan albumin, "Paramore", yhtye julkaisi huhtikuussa 2013.


title: Paramore

text: Yhtyeen laulaja Hayley Williams muutti 13-vuotiaana vuonna 2002 Mississippistä Tennesseehen. Siellä hän tapasi veljekset Josh ja Zac Farron. Williams kävi tuolloin yksityiskoulua. Melkein heti muuttonsa jälkeen Williams alkoi käydä laulutunneilla Brett Manningin kanssa.


title: Paramore

text: Ennen Paramoren perustamista Williams ja basisti Jeremy Davis soittivat cover-yhtyeessä. Samaan aikaan Farron veljekset olivat soitelleet ja harjoitelleet yhdessä koulun jälkeen. Myöhemmin perustetun Paramoren muut jäsenet taas suhtautuivat "hermostuneesti koko naisasiaan", joka siis koski Williamsin valitsemista laulajaksi. He olivat kuitenkin niin läheiset ystävykset, että Williams alkoi kirjoittaa kappaleita heille ja yhteistyö toimi hyvin.


title: Paramore

text: Vuonna 2004 yhtye koostui seuraavista jäsenistä: Josh Farro (kitara/taustalaulu), Zac Farro (rummut), Jeremy Davis (basso) ja Hayley Williams (laulu). Myöhemmin Williamsin naapuri Jason Bynum kävi koe-esiintymisessä, ja hänet valittiin soittamaan kitaraa. Williamsin mukaan yhtyeen nimi Paramore tulee siitä, että yhden heidän kaverinsa äidin tyttönimi oli Paramore, ja se kuulosti heidän mielestään hyvältä nimeltä.


title: Paramore

text: Alun perin Hayley Williamsilla oli levytyssopimus Atlantic Recordsin kanssa sooloartistina vuonna 2003. Levy-yhtiön alkuperäinen suunnitelma oli tehdä hänestä poplaulaja, mutta Williams vastusti sitä sanoen, että hän halusi soittaa vaihtoehtorockia ja halusi yhtyeensä mukaan. Levy-yhtiön johtohenkilöstö päätti tehdä hänen toiveidensa mukaan ja antoi hänelle mahdollisuuden näyttää, mitä hän haluaa.


title: Paramore

text: Kappale ”Conspiracy” oli ensimmäinen koko yhtyeen yhteistä käsialaa oleva kappale ja oli myöhemmin mukana heidän debyyttialbumillaan. Paramore teki levytyssopimuksen huhtikuussa 2005 Fueled by Ramenin kanssa.


title: Paramore

text: Paramore matkusti takaisin Orlandoon, Floridaan, kirjoittamaan ja äänittämään uutta musiikkia, mutta pian tämän jälkeen basisti Jeremy Davis päätti jättää yhtyeen henkilökohtaisista syistä. Muut Paramoren jäsenet jatkoivat kappaleiden kirjoittamista suunnittelemalleen "All We Know" -albumille. Yhtye päätti kuitenkin myöhemmin, että albumin nimeksi tulisikin "All We Know Is Falling". Williams on kertonut, että "sohva kyseisen albumin etukannessa kuvastaa Jeremyn lähtöä; sen varjot sekä se, että sohvalla ei istu ketään kuvastaa tunnetta, kun Jeremy päätti lähteä, sillä meille kaikille tuli tunne, että sohvalle jäi yksi ylimääräinen paikka". Kiertueiden ajaksi Paramoren jäsenet päättivät ottaa mukaan basisti John Hembreen. Oltuaan viisi kuukautta poissa Davis päätti kuitenkin palata takaisin yhtyeeseen, jolloin Hembree lähti yhtyeestä.


title: Paramore

text: Paramoren debyyttialbumi "All We Know Is Falling" julkaistiin 26. heinäkuuta 2005 Yhdysvalloissa. Paramore julkaisi kappaleen ”Pressure” ensimmäisenä singlenään. Kappaleeseen tehtiin myös musiikkivideo, jonka ohjasi Shane Drake, mutta single ei menestynyt hyvin. Heinäkuussa kappale ”Emergency” julkaistiin Paramoren toisena singlenä, jonka videon ohjasi jälleen Shane Drake. Kolmas single, ”All We Know” julkaistiin melko pian tämän jälkeen. Tähänkin kappaleeseen kuvattiin musiikkivideo.


title: Paramore

text: Vuoden 2006 helmikuussa Williams esiintyi October Fall -nimisen yhtyeen kappaleessa ”Keep Dreaming Upside Down”.


title: Paramore

text: Paramore teki cover-version Foo Fighters -yhtyeen kappaleesta ”My Hero” elokuvan "Superman Returns" soundtrack-albumille "Sound of Superman", joka julkaistiin 26. kesäkuuta 2006.


title: Paramore

text: Paramoren ensimmäinen Yhdysvaltain-rubriikkikonsertti alkoi 2. elokuuta 2006. Vuonna 2006 he olivat ehdolla "Best New Band” -kategoriassa ja Williams äänestettiin toiseksi "Sexiest Female" -listalla Britannian "Kerrang!"-lehdessä.


title: Paramore

text: Vuoden 2007 huhtikuussa Williams teki yhteistyötä The Chariot -yhtyeen kanssa kappaleessa ”Then Came to Kill”.


title: Paramore

text: Paramore alkoi levyttää toista studioalbumiaan tammikuussa 2007, joka kantaa nimeä "RIOT!". Albumi valmistui maaliskuussa, tosin ilman yhtyeen tuon aikaista kitaristia Hunter Lambia (joka lähti yhtyeestä aikaisin 2007 mentyään naimisiin); ilman Lambia toinen kitaristi Farro soitti molemmat kitaraosuudet levytyksen ajan. Taylor York, joka oli ollut samassa yhtyeessä Farron veljesten kanssa ennen kuin nämä kaksi tapasivat Williamsin, tuli uudeksi kitariksi.


title: Paramore

text: "RIOT!" julkaistiin 12. kesäkuuta 2007 Yhdysvalloissa. "RIOT!" sijoittui sijalle 20 "Billboard 200" -listalla ja Isossa-Britanniassa sijalle 24, ja sitä myytiin 44 000 kappaletta ensimmäisellä viikollaan Yhdysvalloissa. Albumin ensimmäinen single ”Misery Business” julkaistiin 21. kesäkuuta 2007. Williams on itse todennut singlen sanoista seuraavanlaisesti: "enemmän rehellinen kuin mikään kappale, mitä olen koskaan kirjoittanut, ja yhtyeen pojat täsmäsivät kappaleen tunteisiin musikaalisesti."


title: Paramore

text: Vuonna 2007 Paramore teki debyyttilive-esiintymisensä TV:ssä esittäen "RIOT!"-albumiltaan toisen singlen "Hallelujah". Kyseinen single julkaistiin 30. heinäkuuta 2007. 8. lokakuuta 2007 Paramore esitti ”Misery Business” kappaleen livenä "Late Night with Conan O'Brien" TV-ohjelmassa.


title: Paramore

text: 11. lokakuuta 2007 yhtyeen "RIOT!" albumin kolmannen singlen ”Crushcrushcrush” musiikkivideo teki esitettiin ensimmäisen kerran Yhdysvalloissa TV:ssä. Single julkaistiin 19. marraskuuta 2007 Yhdysvalloissa sekä Isossa-Britanniassa, mutta se oli kuunneltavana jo 12. marraskuuta.


title: Paramore

text: Vuonna 2008 Paramore oli ehdokkaana "Best New Artist" -kategoriassa Grammy-palkintogaalassa, mutta sen voitti Amy Winehouse. Helmikuussa 2008 aloitti kiertueensa Euroopassa, Paramore palasi takaisin kotikaupunkiinsa Frankliniin, Tennesseehen tehdäkseen musiikkivideon "RIOT!" albuminsa neljännelle singlelle ”That's What You Get”, joka julkaistiin 24. maaliskuuta 2008.


title: Paramore

text: 7. toukokuuta 2008 Williams ilmoitti MTV:llä esitettävässä TRL -ohjelmassa yhtyeen työstävän uutta albumia ja toivoi sen ilmestyvän seuraavana kesänä. 19. toukokuuta 2008 Paramore ilmoitti kotisivuillaan lähtevänsä taas uudelle kiertueelle nimeltään "The Final RIOT!". Kiertue alkoi 25. heinäkuuta ja loppui 1. syyskuuta 2008.


title: Paramore

text: Ihastuttuaan Houkutus-kirjasarjaan Hayley Williams tarjosi yhtyeen kappaleita kirjan elokuvafilmatisointiin. Prosessi ei ollut helppo, mutta kun Williams tapasi muutamia ihmisiä, kappaleet ”Decode” ja ”I Caught Myself” pääsivät Twilight-soundtrackille ja -elokuvaan. ”Decode” oli elokuvan pääsoundtrack. ”Decode” julkaistiin 1. lokakuuta 2008 Stephenie Meyerin kotisivuilla. Videota alettiin kuvata 13. lokakuuta ja se nähtiin ensi kertaa 3. marraskuuta 2008. Hot Topic järjesti kuuntelujuhlat soundtrackia varten 24. lokakuuta 2008, ja itse albumi julkaistiin 4. marraskuuta 2008 nimellä "Twilight: Original Motion Picture Soundtrack". Borders julkaisi eksklusiivisen videon, missä Paramore esitti kappaleen ”Decode” akustisena versiona.


title: Paramore

text:
Williams on kertonut kuuluvansa kirjasarjan ihailijoihin ja on sanonut:
Paramore julkaisi 25. marraskuuta 2008 live-DVD:n "The Final Riot!", joka sisältää Chicagon Congress Theaterissa 12.8.2008 taltioidun konsertin ja "40 Days of Riot!" -kiertuedokumentin.


title: Paramore

text: Tammikuussa 2009 Josh Farro puhui yhtyeen tulevasta kolmannesta studioalbumistaan. Farro sanoi: "Me pyrimme levyttämään levymme Nashvillessa. Uskon, että kun kirjoitamme kappaleita siellä, se inspiroi meitä. Helpompaa se myös olisi, sillä siellä voimme nukkua omissa sängyissämme öisin, muuten kuin hotelleissa jokuset 300 päivää vuodesta! Emme ole vielä varmoja, kuka tulee tuottamaan albumimme. Me teimme ”Decoden” Rob Cavallon kanssa, mikä oli hyvä kokemus, mutta aiomme vielä katsella emmekä tee yhtäkään päätöstä ennen kuin meillä on monia lauluja purkissa ja tiedämme, mitä etsimme. Me nautimme live-esiintymisestämme ja me haluamme tuottajan, joka voi ottaa kiinni siitä."


title: Paramore

text: Paramore kirjoitti ja sai äänitettyä kolmannen studioalbuminsa "Brand New Eyes" vuoden 2009 alussa. Albumi julkaistiin 29. syyskuuta 2009. Se debytoi Billboard Top 200 -listan kakkossijalla. Albumin ensimmäinen single, ”Ignorance”, julkaistiin 7. heinäkuuta 2009 ja sen virallinen musiikkivideo julkaistiin 13. elokuuta 2009.


title: Paramore

text: Paramore ilmoitti kotisivuillaan järjestävänsä kiertueen, joka kulkee ympäri Yhdysvaltoja. Kiertue alkoi 29. syyskuuta 2009 (uuden albumin julkaisupäivänä) ja loppui 1. marraskuuta 2009 heidän kotikaupunkiinsa. Ensimmäisen pysähdyspaikan aikana Hayley Williamsin laulaessa kappaletta ”Decode” hän tiputti mikrofonin kolmannen kertosäkeistön jälkeen, sillä oli menettänyt äänensä. Hän antoi yleisön hoitaa lopun kappaleen. 2. lokakuuta 2009 julkistettiin tieto, että Williams oli sairastunut kurkunpään tulehdukseen.


title: Paramore

text: 23. marraskuuta 2009 kolmannelta "Brand New Eyes" albumilta julkaistiin uusi single ”Brick by Boring Brick”. Sen musiikkivideo kuvattiin Los Angelesissa 8. lokakuuta 2009. Paramore ilmoitti myös, että he tekevät Euroopan kiertueen, joka alkoi Helsingin Jäähallilta 29. marraskuuta 2009. Show’ssa nähtiin lämmittelijäyhtyeitä kolme kappaletta. Paramore vieraili myös MTV:n televisio-ohjelmassa MTV Unplugged.


title: Paramore

text: Yhtye ilmoitti alkuvuodesta 2010 julkaisevansa uuden singlen ”The Only Exception”, "Brand New Eyes" -albumiltaan. Kappaleeseen kuvattiin myös musiikkivideo, joka julkaistiin 17. helmikuuta 2010. Poikkeuksellisesti Suomessa kolmantena singlenä julkaistiin ”Playing God” ja ”The Only Exception” vasta neljäntenä singlenä.


title: Paramore

text: Keväällä 2010 yhtye teki kiertueen, joka alkoi Japanista ja päättyi Filippiineille. Yhtyeen soolokitaristi Josh Farro ilmoitti jäävänsä pois kiertueelta hääsuunnitelmiensa takia. Rytmikitaristi Taylor Yorkin veli Justin York paikkasi Farroa väliaikaisesti kiertueen ajan. Paramore tukee Green Daytä heidän kiertueellaan nimeltään "Stadium Tour" kahdessa paikassa, Dublinissa ja Pariisissa.


title: Paramore

text: Kesällä 2010 Paramore esitteli uuden kiertuejäsenensä Jonathan Howardin, joka soittaa kitaraa ja tekee muita erikoisäänitehosteita keikkojen aikana. Williams on kertonut, ettei Howard liity Paramoren viralliseksi jäseneksi, vaan on ikään kuin "harjoittelija" yhtyeessä. Paramoren on arveltu esiintyneen yli miljoonalle ihmiselle vuoden 2010 aikana. Laulaja Williams kuvaileekin vuoden olleen hurja.


title: Paramore

text: Paramore voitti parhaan vaihtoehtoyhtyeen palkinnon MTV Europe Music Awards -palkintogaalassa 7. marraskuuta 2010 Madridissa. Palkintoa vastaanottamassa olivat Williams ja Davis.


title: Paramore

text: 2. joulukuuta 2010 yhtye ilmoitti kotisivullaan järjestävänsä kiertueen Etelä-Amerikassa. Kiertue alkoi 16. helmikuuta 2011 ja päättyi 4. maaliskuuta 2011. Taylor York kertoi MTV:n haastattelussa, että Paramore aikoo pitää taukoa kiertueen jälkeen ja äänittää uutta albumia.


title: Paramore

text: 18. joulukuuta 2010 Paramore ilmoitti yhtyeen virallisilla sivuilla, että Farron veljekset, kitaristi Josh ja rumpali Zac, jättävät yhtyeen. Viestissä yhtyeeseen jääneet jäsenet kertoivat, etteivät olleet yllättyneitä päätöksestä, koska viimeisen vuoden ajan veljekset olivat vaikuttaneet siltä, etteivät enää viihtyneet yhtyeessä. Ilmoituksessa kerrottiin myös, että jäljelle jääneet jäsenet jatkavat yhdessä.


title: Paramore

text: 7. tammikuuta 2011 MTV-kanavan haastattelussa Hayley Williams kertoi, että yhtye julkaisee tänä vuonna uutta musiikkia. 7. kesäkuuta 2011 yhtye julkaisi singlen nimeltä ”Monster”. Se sisältyy myös -elokuvan , joka julkaistiin 14. kesäkuuta 2011.


title: Paramore

text: 9. kesäkuuta 2011 Hayley Williams ilmoitti yhtyeen aloittaneen uusien kappaleiden tekemisen, ja uuden albumin oli tarkoitus ilmestyä alkuvuodesta 2012. 5. syyskuuta Williams ilmoitti yhtyeen julkaisevan uuden kappaleen, nimeltään ”Renegade”. Se äänitettiin samaan aikaan ”Monster”-kappaleen kanssa.


title: Paramore

text: 11. lokakuuta 2011 Paramore ilmoitti julkaisevansa kolme uutta kappaletta seuraavan kolmen kuukauden aikana vuoden 2011 loppuun mennessä. Yhtye julkaisi vain kotisivuillaan myynnissä olevan ”Singles Club” -paketin, johon sisältyy yhtyeen uudet kappaleet. Kappale ”Hello Cold World” julkaistiin 7. marraskuuta ja ”In the Mourning” 5. joulukuuta 2011.


title: Paramore

text: Paramore aloitti heinäkuussa 2012 kappaleiden äänittämisen uudelle albumille tuottaja Justin Meldal-Johnsenin kanssa. Yhtye ilmoitti kotisivuillaan 6. joulukuuta 2012 uuden albumin nimeksi tulevan "Paramore", ja että se julkaistaan 9. huhtikuuta 2013. Ensimmäisenä singlenä albumilta julkaistiin kappale ”Now”. Albumin toisena singlenä julkaistiin maaliskuussa 2013 kappale ”Still into You”.


title: Paramore

text: 15. joulukuuta 2015 yhtye ilmoitti Jeremy Davisin jättävän yhtyeen. Tarkkaa syytä eroon ei ilmoitettu, mutta Facebookiin jaetussa postauksessa kerrotaan yhtyeen jäsenten eroavan hyvissä väleissä. Myöhemmin kuitenkin uutisoitiin Paramoren oikeusjutuista, joissa selviteltiin Davisin osuuksia Paramoren tuloihin yhtiönä.


title: Paramore

text: 20. tammikuuta 2016 Hayley Williams kertoi Twitterissä yhtyeen tekevän parhaillaan uutta albumia.


title: Paramore

text: 2. helmikuuta 2017 yhtye ilmoitti entisen rumpalin Zac Farron paluusta Paramoreen.


title: Paramore

text: Huhtikuussa 2017 Paramore julkaisi uuden singlen, "Hard Times", ja ilmoitti julkaisevansa uuden studioalbumin, "After Laughter" 12. toukokuuta 2017.


title: Biologiset reumalääkkeet

text: Biologinen reumalääke tarkoittaa tulehduksellisissa reumataudeissa tulehduksen leviämiseen liittyvän välittäjäaineen vasta-ainetta.


title: Biologiset reumalääkkeet

text: Biologinen lääke tarkoittaa valmistetta, jonka elävät solut ovat tuottaneet. Biologisiin lääkkeisiin sisältyy monia lääketieteellisiä tuotteita, esimerkiksi rokotukset. Ne ovat uuden bioteknologian tuotteita. Tavanomaisia lääkkeitä valmistetaan yhdistelemällä erilaisia kemikaaleja, kun taas biologisia lääkkeitä tuotetaan luonnollisista valkuaisaineista. Lääkkeiden kehitys on siis siirtynyt takaisin käyttämään elävien organismien tuottamia lääkkeitä.


title: Biologiset reumalääkkeet

text: Elimistön tärkeimpiä tulehduksen välittäjäaineita nivelreumassa ja vastaavissa tulehduksellisissa reumataudeissa ovat nykykäsityksen mukaan TNF (kasvainnekroositekijä) ja IL-1 (interleukiini-1). Uusien teknologioiden avulla on kyetty valmistamaan vasta-aineita ja liukoisia reseptoreita TNF:ää kohtaan sekä myös niin sanottua reseptoriantagonisti IL-1:ä kohtaan. Näitä kutsutaan biologisiksi reumalääkkeiksi. Nämä uudet biologiset lääkkeet vaikuttavat reumatulehdusta rauhoittavasti. Lääkkeitä voidaan antaa joko tiputuksena suoraan suoneen tai ihonalaisina pistoksina valmisteesta riippuen.


title: Biologiset reumalääkkeet

text: Biologiset lääkkeet voidaan yhdistää samanaikaisesti käytettäväksi jonkin toisen reumalääkkeen kanssa. Yleensä se on solunsalpaajiin kuuluva metotreksaatti. Biologisia lääkkeitä käytetään myös muiden autoimmuunisairauksien, kuten nivelpsoriasiksen, selkärankareuman sekä tulehduksellisten suolistosairauksien hoitoon.


title: Biologiset reumalääkkeet

text: Suomessa biologisista reumalääkkeistä ovat kliinisessä käytössä adalimumabi, etanersepti ja infliksimabi (tuumorinekroositekijän esto), anakinra (interleukiini 1:n esto), rituksimabi (B-imusolujen esto) ja abatasepti (T-imusolujen kostimulaation esto).


title: Asekeräily

text: Asekeräily on harrastus, jossa keräilijä tutustuu perusteellisesti erilaisiin aseisiin, ampumatarvikkeisiin ja niiden varusteisiin. Asekeräily on konservointia, jossa tallennetaan historiaa, siihen ei välttämättä tarvitse liittyä toimivien ampuma-aseiden hankkimista.


title: Asekeräily

text: Suomessa asekeräilijät hyväksyy sisäasiainministeriö, joka vahvistaa keräilysuunnitelman, jonka perusteella voidaan myöntää hankkimislupia keräilyllisin perustein. Poliisi käy lisäksi tarkastamassa ja hyväksymässä aseiden säilytystilat.


title: Yoriki

text: Yoriki () oli Japanissa feodaaliajalla shōgunaattia poliisijoukoissa palvellut samurai. Yoriki oli yleensä samuraiden keskiluokkaan kuulunut samurai ja tavallisesti hän palveli shōgunaattia machi-bugyō-shōssa eli kaupungin maistraatissa. Kamakura ja Muromachi kausilla yoriki oli daimion läheinen komentaja ja "oikea käsi" sotilastoimissa. Edo-kaudella Yorikin virka muuttui shōgunaattin palveluksessa olevaksi viraksi. Yorikin virka on valvova päällystövirka. Esimerkiksi Edon kahdessa machi-bugyō-shōssa eli maistraatissa työskenteli yhteensä noin viitisenkymmentä yorikia. Yoriki vastaa nykyaikana poliisin viroista lähinnä poliisipäällikköä tai nimismiestä.


title: Yoriki

text:
Yoriki-virkoja oli Edo-kaudella useita eri tasoisia. Machi-bugyō-shōlla eli kaupungin maistraatissa työskentelevä yoriki oli näistä alin ja samurait tähän virkaan valittiin yleensä "gokenin"-samurai luokasta. Machi-bugyō-shō yorikin virka saattoi olla isältä pojalle periytyvä mutta ei kuitenkaan säännönmukaisesti. Yoriki saattoi lähteä kentälle tarkkailemaan rikostutkintaa tai seuraamaan pidätystä mutta puuttui itse käytännön poliisitoimeen kentällä vain äärimmäisessä tilanteessa.
Machi-bugyō-shō yorikin virkaan kuului myös säännöllisesti toimiminen tuomarina jokapäiväisissä siviili- ja rikosoikeudessa. Yorikin ollessa palveluksessa tuomarina häntä kutsuttiin "ginmi-yoriki"ksi.


title: Yoriki

text: Ylemmillä virkasijoilla toimivat yorikit valittiin yleensä "hatamoto"-samurai luokasta. Tapana oli myös että ylemmät yorikivirat eivät olleet periytyviä vaan virkaan valittiin omasta samurai-luokasta pystyvimmät kokelaat.


title: Vesisamoilijat

text: Vesisamoilijat ry on lahtelainen melontaseura. Seuralla on kaksi toimipaikkaa: Kahvisaari Vesijärven rannalla ja Vellamostadion Joutjärven rannalla. Kahvisaari on pääasiassa keskittynyt virkistys- ja retkimelontaan, kun taas Joutjärvellä on kilpamelontaa, ratamelontaa ja kanoottipooloa. Seurassa on noin 400 jäsentä Lahdesta ja ympäryskunnista.


title: Vesisamoilijat

text: Joutjärvellä on kansainvälisen tason ratamelontaradat, mikä mahdollisti nuorten MM-kilpailujen järjestämisen vuonna 1997 yhdessä Suomen Kanoottiliiton kanssa. Nuorten MM-kilpailuissa meloi tuolloin seuran jäsen Jenni Honkanen, joka on myöhemmin edustanut Suomea aikuisten MM-kilpailuissa ja vuonna 2004 Ateenan olympialaisissa.


title: Vesisamoilijat

text: Kanoottipoolossa Vesisamoilijat voitti lukuisia Suomen mestaruuksia 1980- ja 1990-luvuilla.


title: Suomen Messut

text: Suomen Messut Osuuskunta on vuonna 1919 perustettu osuuskuntamuotoinen tapahtumajärjestäjä. Osuuskunta omistaa Messukeskuksen, joka on Suomen suurin messu-, kokous- ja kongressikeskus. Messukeskus sijaitsee Helsingin Itä-Pasilassa, Pasilan rautatieaseman läheisyydessä. Messukeskus järjestää messuja, kokouksia, kongresseja, juhlia ja muita tapahtumia sekä vuokraa tilojaan muille tapahtumajärjestäjille. Messukeskuksessa järjestetään vuosittain noin sata eri alojen messutapahtumaa ja noin 1500 kokousta ja kongressia. Tapahtumiin osallistuu vuosittain noin 10 000 yritystä ja yli miljoona kävijää.


title: Suomen Messut

text: Suomen Messut -konsernin palveluksessa työskentelee noin 240 henkilöä. Konsernin muodostaa Suomen Messut Osuuskunta tytäryrityksineen. Audiovisuaalisia palveluja tarjoava Suomen Videoviestintä SVV Oy on Suomen Messujen tytäyritys. Konserniin kuuluvat myös Expomark Oy, joka järjestää messuja Tampereella, Jyväskylässä ja Oulussa sekä Helsingin Messut Oy, joka järjestää kohdennettuja ammattitapahtumia Wanhassa Satamassa Helsingin Katajanokalla.


title: Suomen Messut

text: Suomen Messut -konsernin toimitusjohtaja on Anni Vepsäläinen. Edellinen toimitusjohtaja oli Christer Haglund. Osuuskunnassa on jäseninä noin 200 suomalaisyritystä ja Helsingin kaupunki. Hallintoneuvoston puheenjohtajana toimii Helsingin kaupunginjohtaja, ylipormestari Jussi Pajunen.


title: Suomen Messut

text: Suomen Messut perustettiin 19. lokakuuta 1919, ja Suomen ensimmäiset messut järjestettiin Helsingissä Johanneksenkirkon kentällä kesällä 1920. Omat tilat Suomen Messut Osuuskunta sai Messuhallin (nykyinen Kisahalli) valmistuessa vuonna 1935. Vuonna 1975 toiminta siirtyi avarampiin tiloihin Itä-Pasilaan, Helsingin Messukeskukseen. Uusin laajennus, monitoimihalli 7, avattiin syyskuussa 2011. 18. syyskuuta 2013 Helsingin Messukeskuksen uudeksi nimeksi vahvistettiin aiempaa lyhyemmin Messukeskus. Vuoden 2013 aikana Messukeskus toteutti laajan saneerauksen uudistamalla Galleriansa, pohjoisen sisäänkäynnin, ravintolamaailman ja osan kokoustiloistaan. Samalla Messukeskus sai uuden digitaalisen mainos- ja opastenäyttöjärjestelmän.


title: Kazirangan kansallispuisto

text: Kazirangan kansallispuisto () on kansallispuisto ja UNESCOn maailmanperintökohde Assamissa, Intiassa. Kansallispuisto on laajuudeltaan 430 neliökilometriä ja se perustettiin vuonna 1974. Puistoa lähin kaupunki on Golaghat.


title: Kazirangan kansallispuisto

text: Kaziranga on merkittävä eläinten suojelualue. Peräti kaksi kolmasosaa maailman intiansarvikuonoista elää Kazirangassa . Alueen intiantiikeritiheys on suurempi kuin missään muussa kansallispuistossa. Kazirangassa on myös merkittävä lisääntymisalue aasiannorsuille, vesipuhveleille ja barasingoille. BirdLife International on julistanut Kazirangan kansallispuiston kansainvälisesti tärkeäksi lintualueeksi. Alueella asuu huomattava määrä harvinaisia suofrankoliinejä, bengalinkorppikotkia ja gangesinkorppikotkia .


title: Kazirangan kansallispuisto

text: Kazirangan kansallispuisto sijaitsee Brahmaputran etelärannalla. Aluetta halkoo useat pienemmät joet ja siellä on monia pienempiä järvialueita. Kasvistoltaan Kazirangassa on ruohikkoa, sekä korkeata että matalaa, trooppista sademetsää ja suomaata.


title: Kazirangan kansallispuisto

text: Kazirangaa kutsutaan yleisesti lajien monimuotoisuutensa ansiosta monimuotoisuuskeskukseksi.


title: Kazirangan kansallispuisto

text: Puistossa oli kaudella 2005–2006 5 228 kävijää.


title: Kauko Kare

text: Kauko Aatos Kare (sukunimi vuoteen 1932 saakka Karén) (19. huhtikuuta 1914 Hattula – 21. maaliskuuta 1996 Helsinki) oli suomalainen kirjailija, toimittaja, kääntäjä ja kustantaja ja Urho Kekkosen ajan tunnettu toisinajattelija. Kare käytti muun muassa nimimerkkejä "Kaksiparta", "Antti Kaleva Keinonen", "Oka", "Teemu" ja "Martinpoika".


title: Kauko Kare

text: Kauko Kareen isä oli hattulalaisen Vesunnin kartanon omistaja G. A. Karén. Kare pääsi ylioppilaaksi Hämeenlinnan lyseosta 1932 ja hän valmistui filosofian kandidaatiksi 1957. Kare työskenteli 1930-luvulta alkaen toimittajana eri lehdissä muun muassa Kajaani-lehdessä sekä oli Forssan lehden päätoimittaja 1940-luvulla


title: Kauko Kare

text: Kare toimi WSOY:n kustannusvirkailijana 1948–1951 ja "Suomalaisen Suomen" toimitussihteerinä 1948–1952 sekä 1957–1966. Hän oli myös julkaisemansa aikakauslehti "Nootin" päätoimittaja ja johti omistamaansa Alea-Kirja Oy -kustantamoa vuodesta 1967. Lehtityössään Kare loi linjan, jossa yhdistyvät sotien aikana kehittynyt asevelihenki ja perinteinen isänmaallisuus. Kareen jyrkän ehdoton ote hänen oikeina pitämiinsä asioihin johti hänet välirikkoon työnantajien kanssa toinen toisensa jälkeen ja näin hän ajautui yksinäiseksi freelancer-toimittajaksi. "Nootti"-lehti oli Urpo Lahtisen Lehtimiehet-kustantamon julkaiseman skandaalilehti "Hymyn" ohella 1970-luvulla toistuvasti Neuvostoliiton Suomen-suurlähettilään Vladimir Stepanovin hampaissa.


title: Kauko Kare

text: Kare nousi julkisuuteen 1967 julkaisemallaan teoksella "Tähän on tultu: Paasikiven linjalta K-rintamaan" jossa hän arvosteli presidentti Urho Kekkosen toimia. Kareen mielestä Kekkosen linja oli ns. yöpakkasista lähtien syrjäyttänyt Paasikiven linjan, Saimaan kanava oli Suomelle kallis ja hyödytön, Neuvostoliitto osti Suomesta vientituotteita liian halvalla, riippuvuus neuvostoöljystä oli kansallinen uhkatekijä, poliittiset virkanimitykset pönkittivät Kekkosen sisäpoliittista vallankäyttöä ja Kekkonen oli vierailullaan Virossa vuonna 1964 tunnustanut Baltian maiden kuulumisen Neuvostoliittoon. "Tähän on tultu" ja sen täydennetty ja tiivistetty toinen versio saavuttivat suuren menekin; ensimmäistä versiota myytiin lähes 70 000 kappaletta. Kare oli tämän jälkeen yksi kekkosvastaisen oikeisto-opposition tunnetuimpia henkilöitä 1960-luvun lopulla ja 1970-luvulla. Hänen kustantamonsa Alea-Kirja julkaisi kymmeniä muiden kustantamojen torjumia teoksia, joista valtaosa edusti poliittisia oppositionäkemyksiä. Vuoden 1978 presidentinvaalissa Kare politikoi Perustuslaillisen Kansanpuolueen ehdokkaan Ahti M. Salosen puolesta.


title: Kauko Kare

text: Mauno Koiviston presidenttikaudella, vuonna 1984 Alea-Kirjan julkaisema, nimimerkki Sirje Sinilindin raportti Neuvostoliiton kansallisuuspolitiikasta vuosina 1940–1984 katkaisi Suomen mediassa vaikenemisen todellisuudesta miehitetyssä Virossa. Historioitsija Seppo Zetterberg esitteli teoksen myönteisesti mm. Yleisradion Ajankohtaisessa kakkosessa. Pekka Tarkan mukaan se perustui laajaan ja monipuoliseen, osittain läntisten tutkijoiden ulottumattomissa olleeseen lähdeaineistoon.


title: Kauko Kare

text: Kauko Kare sai Aleksis Kiven Seuran Eskon puumerkki -mitalin vuonna 1991.


title: Kauko Kare

text: Tarkka kirjoittaa, että monet historiantutkijat ovat vuosikymmenien viiveellä myöntäneet Kareen olleen Kekkos-kritiikissään useammin suunnilleen oikeassa kuin täysin väärässä. Tarkan mielestä Kareen uskottavuutta söi kuitenkin hänen koulupoikamaisen rehvasteleva tyylinsä, joka antoi aseita hänen vähättelijöidensä ja pilkkaajiensa käsiin. "Helsingin Sanomien" poliittisen toimituksen esimiehen Aarno Laitisen johdolla vuonna 1981 kirjoitettu kohukirja "Tamminiemen pesänjakajat" oli Tarkan mukaan "Tähän on tultu" -teoksen henkinen seuraaja.


title: Max Abraham

text: Max Abraham (26. maaliskuuta 1875 – 16. marraskuuta 1922) oli saksalainen fyysikko, joka kehitti 1910-luvulla painovoimateoriaa, joka haastoi Albert Einsteinin teorian.


title: Max Abraham

text: Abraham syntyi Danzigissa (nyk. Gdańsk, Puola) juutalaiseen kauppiasperheeseen. Hän opiskeli Berliinin yliopistossa Max Planckin ohjaamana. Abraham valmistui vuonna 1897 ja työskenteli seuraavat kolme vuotta Planckin apulaisena. Seuraavat yhdeksän vuotta hän jatkoi uraansa Göttingenin yliopistossa dosenttina, palkattomana luennoitsijana.


title: Max Abraham

text: Abraham aloitti elektronia koskevan teorian kehittämisen vuonna 1902. Hänen mukaansa elektronilla on täydellinen pallopinta, mihin sähkövaraus on jakautunut tasaisesti. Hendrik Lorentz ja Albert Einstein kehittivät toisenlaista teoriaa, josta tuli laajemmin hyväksytty kuin Abrahamin teoriasta. Abraham muistetaan myös tiedemiehenä, joka vastusti koko elämänsä suhteellisuusteoriaa.


title: Max Abraham

text: Abraham otti vastaan viran Illinois'n yliopistosta Yhdysvalloista, mutta vain muutaman kuukauden jälkeen hän jätti viran ja matkusti takaisin Göttingeniin. Myöhemmin Tullio Levi-Civita pyysi Abrahamia töihin Milanon korkeakouluun ja hän otti vastaan klassisen mekaniikan professuurin vuonna 1914.


title: Max Abraham

text: Ensimmäisen maailmansodan alettua Abraham pakotettiin palaamaan takaisin Saksaan.


title: Max Abraham

text: Abrahamilla todettiin aivokasvain ja hän kuoli vuonna 1922 Münchenissä.


title: Vilho Sorvari

text: Vilho Sorvari (6. heinäkuuta 1906 Viipuri – 22. kesäkuuta 1970 Helsinki) oli suomalainen kirjailija.


title: Vilho Sorvari

text: Sorvari pääsi kauppakoulusta 1926 ja hän opiskeli myös Viipurin kirkkomusiikkiopistossa sekä harjoitti jonkin aikaa viuluopintoja säveltäjä Väinö Haapalaisen johdolla. Sorvari työskenteli aluksi Viipurin kaupungin satamarakennusosastolla sekä Kaukas Oy:n palveluksessa laivaajana. Hän oli 1930-luvulla toimittajana Viipurissa, Joensuussa ja Helsingissä. Sotavuodet Sorvari palveli rannikkopuolustusjoukoissa. Sotavuosien jälkeen hän työskenteli toimittajana ja kustannusalalla käsikirjoitusten painokuntoon saattajana. Hän oli liikennetoimiston virkailijana Helsingin poliisilaitoksella 1945–1949, Helsingin yliopiston teologisen tiedekunnan kirjastovirkailijana ja kansakoulunopettajana Oulunsalossa 1952–1956. Vuodesta 1956 alkaen Sorvari oli vapaa kirjailija. Hän asui vuosina 1950–1960 Oulunsalossa kunnes palasi sitten Helsinkiin.


title: Vilho Sorvari

text: Vilho Sorvari julkaisi aluksi merimies- ja satamaelämää kuvanneita romaaneja ("Kongon Oskari", "Kultainen fregatti"), mutta keskittyi sen jälkeen historiallisten romaanien tekemiseen.


title: Favorinos

text: Favorinos (n. 80 – n. 150) oli kreikkalais-roomalainen sofisti ja filosofi, joka vaikutti keisari Hadrianuksen aikana.


title: Favorinos

text: Favorinos oli syntyjään gallialainen ja kotoisin Arlesista. Hän aloitti kuitenkin jo varhaisella iällä matkansa Kreikassa, Italiassa ja idässä. Hän ansaitsi mainetta sekä Ateenassa että Roomassa laajojen tietojensa ja hyvien puhujanlahjojensa ansiosta. Hän oli läheinen sekä Plutarkhoksen, Herodes Atticuksen, jolle testamenttasi Roomassa sijainneen kirjastonsa, kyynikko Demetrioksen, Cornelius Fronton, Aulus Gelliuksen että Hadrianuksen itsensä kanssa. Hänen kilpailijansa ja kirjallisten hyökkäystensä kohde oli Polemon Smyrnalainen.


title: Favorinos

text: Kerrotaan, että kun Hadrianus vaiensi Favorinoksen väittelyssä, jossa sofisti olisi helposti kumonnut vastapuolensa näkemykset, Favorinos vastasi, että olisi typerää kritisoida kolmenkymmenen legioonan komentajan logiikkaa. Kun keisaria nöyristelevät ateenalaiset kaatoivat Favorinokselle aiemmin pystyttämänsä patsaan, Favorinos huomautti, että jos Sokrateella olisi myös ollut ateenalaisten hänelle pystyttämä patsas, hän olisi saattanut säästyä myrkyltä.


title: Favorinos

text: Favorinoksen lukuisista teoksista on säilynyt vain katkelmia Aulus Gelliuksen, Diogenes Laertioksen ja Flavius Philostratuksen teoksissa sekä "Sudassa" ja "Laropiassa" (sekalaisia historioita). Diogenes Laertios käytti Favorinoksen teosta "Muistelmia" (, "Apomnēmoneumata") lähteenään.


title: Favorinos

text: Filosofina Favorinos kuului skeptiseen koulukuntaan. Hänen merkittävin aikaansaannoksensa tässä suhteessa vaikuttaa olleen kymmenen kirjaa käsittänyt teos "Pyrrhonistisia trooppeja", jossa hän pyrki osoittamaan, että Pyrrhonin menetelmät olivat hyödyllisiä käytettäväksi myös oikeusistuimissa.


title: Pentti Tuikkala

text: Pentti Tuikkala (17. joulukuuta 1911 – 27. huhtikuuta 1969) oli suomalainen taiteilija ja kuvaamataidonopettaja.


title: Pentti Tuikkala

text: Tuikkala syntyi Pyhäjoella vuonna 1911, mutta kävi koulunsa Raahessa. Kuvaamataidonopettajan pätevyyden hän hankki Helsingin Ateneumissa. Valmistumisensa jälkeen hän joutui vuonna 1939 sotaan ja loukkaannuttuaan joutui viettämään vuosia sotasairaalassa.


title: Pentti Tuikkala

text: Sotien jälkeen hän toimi lukuvuoden verran opettajana Lahdessa ja Kemissä. Lopulta hän palasi Raaheen keskikoulun piirustuksenopettajaksi vuonna 1946. Vuodesta 1964 lähtien Tuikkala toimi myös koulun vararehtorina.


title: Pentti Tuikkala

text: Tuikkala menehtyi syöpään 57-vuotiaana vuonna 1969. Hän oli läpi elämänsä hyvin tuottelias ja kokeileva taiteilija. Paikallisille tunnetuimpia töitä ovat öljy- ja akvarellimaalaukset Raahen ja Pyhäjoen maisemista sekä meri- ja saaristoaiheiset työt. Lisäksi Tuikkala teki muun muassa puureliefejä ja -leikkauksia, veistoksia savesta ja puusta sekä suunnitteli useita muistomerkkejä.


title: Joe DeLoach

text: Joseph ("Joe") Nathaniel DeLoach (s. 5. kesäkuuta 1967 Bay City, Texas) on entinen yhdysvaltalainen pikajuoksija, joka voitti olympiakultaa 200 metrillä Soulin kisoissa 1988 ajalla 19,75. DeLoach on ainoa urheilija, joka on voittanut Carl Lewisin olympiafinaalissa. DeLoach oli loukkaantuneena vuoden 1992 olympialaisten aikoihin ja lopetti urheilu-uransa.


title: Dafydd Williams

text: Dr. Dafydd Rhys "Dave" Williams (s. 16. maaliskuuta 1954) on kanadalainen lääkäri (M.D.) ja astronautti. Hän on kotoisin Saskatoonista, Saskatchewanin provinssista. Hänellä on vaimo ja kaksi lasta. Vapaa-aikanaan Williams lentää, puhjehtii ja hiihtää. Hänellä on walesilaiset sukujuuret.


title: Dafydd Williams

text: Williams suoritti luonnontieteiden kandidaatin tutkinnon McGillin yliopistossa Montrealista vuonna 1976 pääaineenaan biologia. Ylemmän korkeakoulututkinnon hän suoritti samaisessa yliopistossa vuonna 1983 pääaineinaan psykologia ja lääketiede. Hän suoritti myös kirurgian tutkinnon. Harjoittelujakson Williams suoritti Ottawan yliopistossa vuonna 1985. Lisäksi hän suoritti hätälääketieteen harjoittelun Toronton yliopistossa vuonna 1988. Williams on toiminut muun muassa Toronton yliopiston kirurgian apulaisprofessorina.


title: Dafydd Williams

text: Williams valittiin Kanadan avaruusjärjestön astronauttijoukkoihin vuonna 1992. Hän on toiminut muun muassa tehtäväjohtajana sekä avaruuslääketieteellisessä ryhmässä. Vuonna 1994 hän osallistui seitsemänpäiväiseen avaruussimulaatioon.


title: Dafydd Williams

text: NASA:n astronauttijoukkoihin Williams valittiin vuonna 1995 osana kansainvälistä tehtäväspesialistiryhmää. Ensimmäisen sukkulalentonsa hän suoritti tehtäväspesialistina vuonna 1998 Columbia -avaruussukkulalla (STS-90). Avaruudessa Williams on viettänyt 381 tuntia. Toukokuussa 2001 Williams osallistui seitsenpäiväiseen vedenalaiseen NEEMO 1 (NASA Extreme Environment Mission Operations) -tehtävään. Hänestä tuli tuolloin ensimmäinen kanadalainen, joka on asunut ja työskennellyt sekä veden alla että avaruudessa.


title: Dafydd Williams

text: Tulevalla STS-118 -tehtävällä Williamsin on tarkoitus suorittaa kolme avaruuskävelyä. Avaruuskävelyiden tarkoituksena on asentaa uusi runkoelementti ja säätää edellisen sukkulamiehistön asentamia aurinkopaneeleita.


title: Assami

text: Assami (অসমীয়া Ôxômiya) on indoeurooppalaiseen kielikuntaan kuuluva indoarjalainen kieli. Se on Intian Assamin osavaltion virallinen kieli ja sitä puhutaan myös osissa muita Intian kaakkoisia osavaltioita sekä Bhutanissa että Bangladeshissa. Se on itäisin kaikista indoeurooppalaisista kielistä ja sitä puhuu noin 12 828 220 ihmistä.


title: Assami

text: Assamin kielessä käytetään bengalilaista kirjaimistoa. Assamilainen kirjallisuus kehittyi 700–1100-luvulla.


title: Demetrios Magnesialainen

text: Demetrios Magnesialainen (ensimmäinen vuosisata eaa.) oli antiikin kreikkalainen kirjailija. Hän oli kotoisin Magnesiasta. Hän oli Ciceron aikalainen ja Atticuksen ystävä. Demetrios tunnetaan ennen kaikkea teoksesta "Samannimiset" ("Ὁμωνύμοις", "Homonymois" tai pidemmältä nimeltään "Peri homōnymōn poiētōn te kai syngrafeōn"), jota Diogenes Laertios käytti filosofielämäkertojensa lähteenä. Teos teki selvitystä runoilijoista ja kirjailijoista, joilla oli sama (etu)nimi, tarkoituksena auttaa lukijoita erottamaan henkilöt toisistaan.


title: Kotala

text: Kotala on kylä Virroilla noin 15 kilometrin päästä kaupungin keskustasta. Kylä tunnetaan erityisesti metsästäjä Martti Kitusesta sekä kahdesta koskestaan: Kituskoskesta ja Vehmaskoskesta.


title: Kotala

text: Alueella sijaitsee muun muassa kylän koulu Tarmo Lähikauppa-ketjuun kuuluva Kotalan kyläkauppa ja satama.


title: Guitar World

text: Guitar World on kitaristeille suunnattu aikakauslehti. Lehti sisältää kitaristien haastatteluja, kitaravälineiden esittelyjä ja mainoksia ja basso- ja kitaratabulatuurit yleensä viiteen kappaleeseen. Guitar World ilmestyy 13 kertaa vuodessa; kerran kuukausittain ja yksi juhlanumero.


title: Guitar World

text: Guitar Worldin ensimmäinen numero ilmestyi heinäkuussa 1980, Johnny Winter kannessa. Lehden historian aikana yli 13 kertaa haastateltavana on ollut monia tunnettuja kitaristeja, kuten Angus Young, Tom Morello, David Gilmour, Jimmy Page, Ace Frehley, Tony Iommi, Ritchie Blackmore, Joe Satriani, Slash, Eric Clapton, Steve Vai, Zakk Wylde, Dimebag Darrell, Kirk Hammett, Joe Perry ja Eddie Van Halen.


title: Guitar World

text: Guitar Worldin lukijat ovat myös valinneet kaikkien aikojen 100 parasta kitarasooloa "100 Greatest Guitar Solos"-listalle.


title: Puumala-virus

text: Puumala-virus on Hanta-viruksiin kuuluva virus. Sitä esiintyy etenkin Pohjois-Euroopassa ja se aiheuttaa ihmiselle myyräkuumetta, joka on kuin lievä muoto Korean verenvuotokuumeesta tai HFRS:stä. Puumala-virus on ainoa Suomessa tavattava Hanta-virus.


title: Puumala-virus

text: Puumala-virus tarttuu ihmiseen yleensä hengitysteitse aerosolina metsämyyrän eritteistä. Kerran tartunnan saatuaan ihminen saa Puumala-virusta vastaan pysyvän tai ainakin pitkäaikaisen immuniteetin.


title: Puumala-virus

text: Puumala-viruksen löysivät, eristivät ja nimesivät vuonna 1980 suomalaiset virustutkijat Markus Brummer-Korvenkontio ja Antti Vaheri.


title: Nkosi Sikelel' iAfrika

text: Nkosi Sikelel' iAfrika () on Enoch Sontongan vuonna 1897 säveltämä, alun perin xhosankielinen laulu. Laulu on osa nykyistä Etelä-Afrikan kansallislaulua, sen swahilinkielinen käännös "Mungu ibariki Afrika" on Tansanian kansallislaulu ja sen sävelmä on myös Sambian kansallislaulussa "Stand and Sing of Zambia, Proud and Free". Lisäksi laulun käännösversio oli aiemmin Zimbabwen kansallislauluna. Jaakko Löytty on sanoittanut sävelmän alkuosion sävelelle laulun "Kuule, Isä taivaan, pyyntö tää", joka on virsikirjan virsi 501.


title: Nkosi Sikelel' iAfrika

text: Sontonga kirjoitti "Nkosi Sikelel' iAfrikan" ensimmäisen säkeistön sanat vuonna 1897 ja myöhemmin samana vuonna sävelsi siihen melodian koulunsa kuoroa varten. Laulu esitettiin ensi kerran julkisesti vuonna 1899 metodistipappi Bowenin papiksivihkimisessä. Tammikuussa 1912 laulu esitettiin ANC:n edeltäjän, "South African Native National Congressin", perustavan kokouksen päätösrukouksena. Laulun levytti ensimmäistä kertaa ANC:n perustajiin kuulunut kirjailija Solomon Plaatje vuonna 1923 Lontoossa. Runoilija Samuel Mqhayi kirjoitti vuonna 1927 lauluun seitsemän xhosankielistä säkeistöä lisää. Laulusta tuli pian suosittu virsi ja sitä esitettiin myös poliittisissa tilaisuuksissa.


title: Nkosi Sikelel' iAfrika

text: Apartheid-hallinnon aikana Etelä-Afrikan musta väestö piti sitä kansallislaulunaan ja sen laulaminen oli poliittisen protestin muoto. Vuonna 1994 siitä tuli Etelä-Afrikan toinen kansallislaulu "Die Stem van Suid Afrikan" kanssa ja vuonna 1996 maan kansallislauluksi julistettiin näiden kahden laulun yhdistetty ja lyhennetty versio.


title: God’s Lonely Men

text:
God's Lonely Men oli salolainen rock-yhtye, joka toimi vuosina 1986–1992. Yhtye levytti tamperelaiselle Hiljaiset Levyt -yhtiölle ep:n, singlen ja All This And More -albumin. Albumin tuotti Vaavi-yhtyeestä tunnettu Kari Hipponen. Yhtye hajosi vuonna 1992, mutta se on esiintynyt eri kokoonpanoilla myös sen jälkeen.
Teemu Horto ja Esa Salokoski ovat myöhemmin soittaneet No Shame -yhtyeessä, joka on äänittänyt uudestaan God's Lonely Menin kappaleita. Jarkko Jokelainen soittaa nykyään The Flaming Sideburns -yhtyeessä.


title: Diokles Magnesialainen

text: Diokles Magnesialainen (ensimmäinen vuosisata eaa.) oli antiikin kreikkalainen kirjailija. Hän oli kotoisin Magnesiasta. Diokles tunnetaan ennen kaikkea teoksistaan "Filosofielämäkerrat" (, "Bioi tōn filosofōn") ja "Katsaus filosofeihin" (, "Epidromē tōn filosofōn"), joita Diogenes Laertios käytti filosofielämäkertojensa lähteenä. Teoksista on säilynyt vain katkelmia tätä kautta.


title: Svanin kieli

text: Svanin kieli (svaniksi "lušnu nin") on Georgiassa asuvien svanien puhuma kartvelilainen kieli.